text:
MFK ta felisitá “The Coffee Factory/Barista” ku a gana e konseshon pa F&B na nos aeropuerto
Cedric Sprock i kasa, pero tambe e tim di mas di 80 trahadónan, ta motornan tras di konsepto di outlets nan Barista ku a presentá un proyekto ekselente ku ta inkluí tur ingredientenan pa Barista ta un “World Class Airport F&B” Outlet
No opstante kritiká fuerte di nos frakshon den direkshon di maneho di nos aeropuerto dor di e kompania CAP, den un reunion konstruktivo sostené ku direktor sr. Blanchard aña pasa e la indiká na nos ku nada no ta regla (di fix) pa ku konseshon nan i ku nos por tin e garantia ku lo tin un proseso transparente.
Nos tabata enfátiko den e reunion aki ku pa nos, tur e tiendanan di komersiantenan lokal ku tin 10, 20 i 30 aña den nos aeropuerto ta e pioneronan ku a manehá e tiendanan aki di tal forma ku nan a sobrebibí pèrdida di ALM, DCA, DAE, Aeropostal etc etc. i ku lo ta un gòlpi duru pa sigui pèrdè kuponan di trabou awe den 2017/2018 pa motibu ku markanan di afó ta gana konseshon nan den nos aeropuerto lokal.
Pa nos di MFK na Kòrsou ta Barista ta nos Starbucks, pa nos ta Barista ta nos Juan Valdez, meskos ku nos no por yega aeropuerto el Dorado na Bogota i topa Barista di Kòrsou einan, esaki ta debí ku Juan Valdez tin e promé konseshon duna na dje, di e mes un forma nos ta ferwagt ku ta rekonosé e kalidat haltu i profeshonalisá duna di parti di grupo The Coffee Factory/Barista ku durante di e último 10 añanan den bon i malu di nos industria di aviashon na nos aeropuerto, Barista a sa di duna su kontribushon na desaroyo di nos aeropuerto i ekonomia di Kòrsou.
I nos ta mas kontentu di tende ku sr. Cedric Sprock i kasa i su tim a sabi di presentá huntu ku nan Banko un proyekto di tal kaliber ku nan a alkansá tur ekspektativa di un “World-Class Airport F&B Outlet”, ku mundialmente lo mester kumpli kuné i ku pa e motibu aki nan ta ganadó di e konseshon di F&B na aeropuerto di Kòrsou.
Pabien na e famia di “The Coffee Factory/Barista”, ku awe ta konta ku mas di 80 trahadó i ku e atkisishon aki lo por sigui hasi esfuersonan pa krese e kompania lokal aki, pa asina di un forma sostenibel duna nos yunan di tera mas i mas trabou i kontribuí na nos ekonomia, Pabien!
Gerrit Fransisco Schotte
Lider di MFK
Kòrsou, 4 di mart 2018,


c: text/html

text:
Despues cu e Coney Island no por a opera na Corsou y Boneiro pa motibo di mantencion nan a hayanan ta drecha tur cos pa por opera na Aruba y p’esey nan tin cu pasa 3 control prome cu dicidi di nan por opera na Aruba. Sr. Ferdinand Ponson di
Di parti di Brandweer nan a haci e prome inspeccion diamars, y nan a haci esaki hopi riguroso. Esaki a bay hunto cu e demas departamentonan di gobierno. Cada departamento ta haci nan di nan parti. Pero ainda nan mester haci dos inspeccion mas, prome cu dicidi si nan ta haya permiso pa habri na Aruba.
Di e rapportnan cu Cuerpo di Bombero a haya di exterior, nan a ripara cu ta bezig ta haci upgrading di e mashinnan. Y nan tin nan schema di mantenimiento cu nan ta haci. Aworaki, segun Sr. Ponson, nan no por duna un contesta fiho. Falta dos inspeccion ainda prome cu nan duna un veredicto final.
E mashinnan cu ta arma, te aworaki ta mustra ta bon. Brandweer ta haciendo un control riguroso, ta wak un ke otro, hunto cu e otro dienstnan. E ta mustrando di ta bayendo den bon caminda, segun Sr. Ponson.
Primordialmente pa loke ta siguridad, cu si algo pasa, e aparatonan ta na nan luga, pa si tin candela. E via di escape tambe mester ta na ordo. Pa loke ta e tereno, e ta un bon opcion, di manera cu tin hopi espacio pa parkeer y e lo no stroba trafico ariba e caminda principal. Y si algo pasa, tin hopi espacio pa para leu di e aparatonan.
Tur loke tin di haber cu e edad di e mashinnan y e mayoria inspectie cu mester wordo haci, esaki lo cay bou di DTI, segun Sr. Ferdinando Ponson, vocero di Cuerpo di Bombero.

robotstxt: allowed

filter: keep


text:
ORANJESTAD(AAN): Den oranan di merdia a drenta un melding cu un auto a dal den vangrail, pariba di e brug nobo, mas of menos un 300 meter, un Toyota Yaris color cora a dal pega den e vangrail.
E chauffeur, kende ta un dama a bira malo tras di stuur. El a sali for di Hospital cu un nieto di dje. Asina mes malo el a subi tras di stuur y a bay direccion su cas na Savaneta, pero mitar caminda el a bira malo, cu e consecuencia ya menciona.
Cu Ambulance el a bay back hospital pa ricibi tratamento medico.


text:
Sero Compa – Diahuebs merdia drn careda di 2’or polis di Santa Cruz ta bay un adres na Sero Compa, pa un curpa sin bida cu a ser haya.
Na yegada polisnan ta subi ariba algo pa por wak den un camber, pariba di e cas. Esey ta e momento cu nan ta enberdad ta constata un curpa of miho bisa loke a resta di e curpa, paso ya e tawata completamente seco, esto weso segun informacion.
Polis mes ora a avisa instancianan concerni. Dokter Texier a presenta y a constata morto di, Pedro Juan Geerman di 67aña, conoci tambe como Pispoes.
E cas no tawata tin ni awa y ni coriente.


text:
E salimentu di Merka for di e Iran Deal, esta akuerdo nuklear ku Iran (e Akuerdo) ta un prekupashon mundial. Tantu aliadonan Oropeo di Merka komo Rusia i China ku tambe ta forma parti di e Akuerdo, ta indigná. Mayoria eksperto ta bisa ku e paso Merikano ta habri kaminda pa Iran desaroyá arma nuklear i kousa peliger mundial. Pakiko lo ta asina?
1. Kon a yega na e akuerdo?
Na 2002 a sospechá ku Iran tin fasilidatnan nuklear lokual a keda konfirmá pa Nashonnan Uní (UN). Iran a insistí ku su programa nuklear tabata pasífiko, mientras komunidat internashonal tabata kombensí ku esaki no tabata e kaso. Iran a kontinuá ku e programa i na 2006 UN, sigí pa Merka i EU a imponé sanshon riba e sektor finansiero i petrolero Iraní i tambe benta di arma pa Iran. Sanshonnan a hasi daño konsiderabel na ekonomia di Iran. Konsekuentemente Iran a bai mesa pa negoshá un akuerdo. Un akuerdo ku ta limitá Iran su kapasidat di produsí bòm nuklear a kambio di eliminashon di sanshon.
2. Ken a firma e Akuerdo?
Esaki no ta un akuerdo entre Merka i Iran solamente. E Akuerdo a keda firmá na 2015 pa Alemania, China, Fransia, Iran, Merka, Reino Uní, Rusia i Union Ropeo na nòmber di su miembronan.
3. Kiko e akuerdo ta kome i bebe?
Konforme e Akuerdo, Iran ta redusí na mitar sierto di su mashinnan esensial den e proseso (e.o. enrikesé plutonio i uranio) pa traha bòm nuklear. E redukshon ta di tal índole ku Iran no por traha un bòm. Esaki pa un periodo di 15 aña. Tambe e Akuerdo ta duna un komishon spesialisá di e paisnan firmante i UN e derechi pa supervisá e akshonnan di Iran i determiná ku tur hende ta mantené su mes na e Akuerdo. A kambio di esaki a kita sanshon kontra Iran riba e sektor petrolero finansiero i komersial. Firmantenan a duna di konosé for di un prinsipio ku e Akuerdo ta kana bon i ku no tabatin nigun fayo di Iran.
4. Ken no ta apoyá e akuerdo?
Mayoria pais na mundu inkluso Vatikano i enemigu grandi di Iran, Saudi Arabia, ta sostené e Akuerdo pasombra den pensamentu general e Akuerdo lo kondusí na pas. No ta tur hende ta pensa meskos. Israel ta kombensí ku e Akuerdo hustamente ta segurá ku Iran ta traha bòm nuklear. Merka su aktual presidente, Trump, ta haña ku e Akuerdo ta suak i ku e presidente anterior, Obama, a hasi un mal trabou. Na último momentu Trump a haña bishita di Hefe di Estado Fransés, Hefe di Gobièrnu Aleman i Minister Britániko di Relashonnan Eksterior pa kombens’é ku si e no ta haña ku e Akuerdo ta bai leu sufisiente, por drech’é. E esfuersonan di Merka su aliadonan no a kristalisá. Siman pasá Merka a anunsiá ku e ta kibra ku e Akuerdo.
5. Kiko awor ku Merka a sali?
Tin hopi insertidumbre kiko lo pasa awor ku Marka a bandoná e Akuerdo. E salida di Merka probablemente ta enserá ku Merka lo pone Iran riba lista di pais terorista i lo bolbe imponé sanshon. Pregunta ta kiko Oropa ku si ta den e Akuerdo, lo hasi. Nan lo laga nan aliado Merka kai i sigui hasi negoshi ku Iran? Merka den kaso ku Oropa kontinuá hasi negoshi ku Iran, lo penalisá Oropa? Iran tambe lo sali for di e Akuerdo i bolbe traha riba su armanan nuklear? E gruponan ekstremo di Iran lo sigi sostené e gobièrnu moderá Iraní ku a firma e Akuerdo? Gruponan armá manera Democratic Party of Iranian Kurdistan lo (bolbe) kue arma i destabilisá hinter e region (inkluso Turkia, Siria i Irak ku tambe tin poblashon Kurdo ku ta lucha pa nan mes estado independiente)? Tambe e askhon di Merka por tin konsekuensia pa e península di Korea i hinter Asia. Otro luna Merka ta topa ku Nort Korea pa yega na un akuerdo nuklear. Pregunta: Nort Korea mester start un negosashon ku Merka mirando ku Merka a kibra ku e Akuerdo ku Iran den ménos ku dos (2) aña? Tempu lo bisa esaki.
Willemstad, Curaçao


text:
Esaki despues cu, como comunidad, nos a wordo sacudi pa locual a sosode cu dos rumannan Rishandro y Eugene, cruelmente asesina.
E sucedido aki ta e sintoma di e crisis social grave cu ta tumando lugar na Aruba. El expresa cu e “presser cooker social” a destapa y gobierno, obviamente, ta monitor e desaroyo cu ta sigui despues di e sucedido aki.
E mandatario a reitera cu esaki ta un señal di algo mas grave cu ta tumando lugar den henter nos comunidad tur dia. “Esey ta lo mas grave, cu tur dia nos ta confrontando abuso cu nos muchanan, contra hobennan, contra nos bieunan, contra hende muher y hende homber, y nos mester actua”.
Relaciona cu e caso di e dos hobencitonan menciona, e dignatario a señala cu inmediatamente gobierno a convoca un reunion cu tur instancia concerni cu ta cay bao di Departamento di Asunto Social, pa hunto cu gobierno bin cu un plan di emergencia, y esey tabata siman pasa.
E mandatario a subraya cu e plan aki ta di inmediato pero tambe na largo termino, pasobra e ta bay ta un bataya cu no ta bay caba ora cu e plan wordo ehecuta.
Un bataya cu nunca lo caba pasobra ta bay tin retonan nobo pa enfrenta, e dignatario a señala reiterando cu e caso di e dos hobencitonan ta un historia cu no mester lubida.
E siman aki mes e Departamentonan concerni, lo a entrega un plan di emergencia pa Gobierno di Aruba aproba su recomendacionnan, pa asina demostra como gobierno cu su meta primordial ta pone e ser humano central.
Minister Glenbert Croes a declara cu gobierno ta bay haci e inversion social pa implementa e plan di emergencia aki, pa combati y contraresta e fenomeno di abuso den tur amplitud di e palabra.
El a subraya cu no ta asina cu ta bay traha riba un aspecto so, pero riba tur e factornan manera problema di pobreza, aspecto financiero, e hecho cu tin famianan tin hamber, no tin awa, no tin coriente, no tin cas, tin problema di droga, alcohol, pues un serie di diferente problema cu ta hinca e famianan cu ta hinca den e crisis social aki. E mandatario a subraya cu e sector social ta bisa cu esaki ta un “epidemia nacional” y Gobierno a declara cu nos ta den crisis social, nacional.
El a subraya tambe a awe ta un dia di reflexion, cu motibo di e deramento di e dos angelitonan, y pa nos laga e bombiyo keda cendi den nos mente y nos curazon pa no baha guardia como comunidad, pais, gobierno y parlamento, pa actua hunto den cooperacion continuo. El a subraya cu e crisis social aki por hundi e futuro di nos pais si nos no actua awor.
FUENTE: Con información de https://www.diario.aw


text:
Operashon Siman Santu di 12 pa 17 di aprel
WILLEMSTAD – 3 di aprel 2017 – Di 12 pa 17 di aprel 2017 ta tuma lugá Operashon Siman Santu. Pa di 7 aña konsekutivo Ofisina di Turismo di Kòrsou (CTB) a uni forsa ku diferente entidat públiko i privá pa ehekutá un biaha mas Operashon Siman Santu. Meta di Operashon Siman Santu ta pa optimalisá e parti di limpiesa i seguridat durante di e temporada di Siman Santu. Esaki ta na benefisio di nos bishitantenan for di eksterior i nos pueblo lokal. E tim enkargá ku e operashon ta konsistí di representantenan di: Kuerpo Polisial Kòrsou, Politur, GMN, AVB, THZ, Selikor, Warda Kosta, Citro, Ambulans, Brantwer, Rode Kruis, Stichting Slachtofferhulp Curaçao,Janthiel Security, Hawk Eye Security i CTB.
CTB a informá ku den kuadro di Operashon Siman Santu a apuntá algun playa públiko i atrakshon turístiko na unda lo bai optimalisá servisionan di limpiesa, servisionan di tualèt portátil i seguridat. Esakinan ta entre otro: Caracasbaai aria di rekreashon i mirador, Boca Simon, Pier di Mari Pampoen, Daaibooi, Sta. Cruz, Lagun, Jeremi, Kenepa Grandi, Kenepa Chikí, Playa Fòrti, Playa Kalki, Playa Piskadó, Vlakte di San Pedro, Shete Boka, Watamula, Rooi Rincon i Ascencion.
Pa e parti di Kuerpo Polisial e siguiente medidanan di prevenshon ta vigente: Shofùrnan mester sòru pa tur dokumentu di nan vehíkulo ta na òrdu i e vehíkulo mes mester ta den un bon estado tékniko; lo tin sufisiente unidat tantu uniformá komo na sivil ku lo kontrolá na e diferente playanan pero tambe otro sitionan turístiko; un petishon pa no laga kosnan di balor den outo atras; stashoná vehíkulo na sitionan ku tin sufisiente iluminashon; sigurá bo mes ku bo vehíkulo ta di lòk i ku tur e glasnan ta será promé ku bandoná e vehíkulo. Polis lo traha den estrecho koperashon ku kompanianan di seguridat na playanan i tambe otro instanshanan ku ta duna yudansa di emergensia pa garantisá un yudansa profeshonal rápido i efektivo. Agentenan di Politur tambe lo forma parti di Operashon Siman Santu. Brantwer lo ta disponibel pa den kaso ku esaki ta nesesario. Lo bai tin kòntròl di tráfiko na diferente sitio. Ta bon pa anunsiá tambe ku den kaso ku e aria di Caracasbaai tin hopi vehíkulo i ta opstakulisá e tráfiko motorisá, polis por tuma medidanan nesesario pa garantisá e fluho rápido di tráfiko. Pa kasonan no urgente por yama 917 i den kaso di urgensia por yama e number 911.
Warda Kosta lo tene kòntròl riba botonan pa chèk si tur dokumentonan i rekisitonan di seguridat ta abordo i na òrdu: entre otro vèst, flair i aparato pa paga kandela. Lo tin kòntròlnan riba komportashon di botonan i tambe sea-doo sigur kaminda hende ta landa. Tambe lo kontrolá riba uso di alkohòl. Den kaso di emergensia por yama 913. Ademas Warda Kosta konhuntamente ku CITRO lo atendé kasonan di reskate riba laman. Puntonan importante: tene kuenta ku kantidat di pasahero ku ta permití den boto, mester tin aparatonan pa komuniká abordo; Radio VHF/ telefòn selular, ku bateria kargá i tambe flairnan pa por indiká bo posishon den kaso di búskeda.
Ministerio di Salubridat, Medio Ambiente i Naturalesa a pone énfasis riba vários punto importante ku tin di haber ku entre otro salú di hende, higiena i kuminda, konsumo personalòf pa benta na públiko, seguridat personal riba playa i kuido di nos playanan. Konforme lei tur persona ku ta prepará i bende alimento i kos di bebe ku públiko mester tin nan karchi di kùr bálido serka nan. Solo i kalor por tin influensia grandi riba salú di hende p’esei ta importante pa entre otro bebe sufisiente awa i hunta krema ku faktor haltu di protekshon kontra solo. Lo sòru pa nos playanan ta limpia i ta pidi pa tene esakinan limpi tambe p’esei ta bai pone mas kònteiner di sushi na e diferente playanan pa e periodo aki. Ta hasi un petishon na personanan ku ta bai grill pa tene kuenta unda ta grill i pa ora kaba, basha e karbon den e barínan di heru ku ta indiká “KARBON AKI” i no riba playa ni otro kaminda. Fundashon Kuido di Ambulans lo tin unidat ta kore na e diferente playanan i atrakshonnan turístiko. Den kaso di urgensia no akudí na e pòst di Ambulans pero yama 912.
Pa loke ta trata e parti di limpiesa Selikor a anunsiá ku lo amplia e skema di rekohé shushi na e diferente playanan ku ta forma parti di Operashon Siman Santu. Na e playanan kaminda tin tualèt portátil e personal di Selikor lo sòru pa limpia i desinfektá esakinan ku regularidat. Ta hasi un petishon na esnan ku ta kedando na un wikènthùis durante di Siman Santu pa no bai benta nan sakunan di shushi den e kònteinernan ku tin ubiká na e playanan mirando ku e dianan ei lo tin hopi usuario na playanan. Konsekuentemente e kònteinernan lo no bai ta sufisiente. Konforme e skema normal Selikor lo pasa rekohé e shushinan di wikènthùis riba djaluna i spesialmente pa e temporada di Siman Santu a pone un dia èkstra kual lo ta riba e djasabra. Por depositá shushi tambe na Landfill Malpais. Number di pikèt pa Selikor lo ta: 566-1635. E aña aki tambe e lema ta keda: Bin ku bo saku, bai ku bo shushi.


text:
Mooi Planta
Si bo ta un van di un reda sosial i vishonnan uza un sirbishi di mensaje, bo ta konsiente di mooi ta henter di. Bai tin un pelíkula bisa den e pret tema muchu. Mooi Planta tin un wega di rangers basa riba e diversidat karakter utilidat komo parti di e sirbishi di mensaje. E e parti ekstraordinario di telefon di sino e wega tin un laura ku sinku ehérsito i seis pilarnan, no tin ningun regula e bina di hila. Na su lugá, e imagennan ta gana ku sinku ta un sorto di kibra i a optené e sustitución di imagennan kada biaha ku bo ta gana. E union manera un oportunidat additional pa bo deskonosí muchu. Pa pone nan apuestas den e wega, tin un balor di e moneda di 20p i e por bai te £200 na turno.
Di tèrsio di Mooi Planta
Esaki yen di dibertishon i entrenamentu e parti ekstraordinario di telefon di sino laura a desaroyo por Tene. Un di esnan mas grandi procedures wega di sino den liña di komunidat. Nan tabata den e industria durante di binti aña largu i ta krea mas di kendenan tin wega di un kategoria diferente for di e wega.
Riba e wega
Finalmente, e e parti ekstraordinario di telefon di sino e wega ta bai ta pret i salario. E imagennan di e wega ta konsistí di un kara content ku rinde di carcajadas gesto, un conta, pisa, sunchinan, blue tin kurason, bamba, kara di lagen i e saka. E kara content pago di rekompensa ku ta mas haltu 40x ku un mínimo di sinku ta un sorto i 10000x pa un kas yen, 30 símbolo di e aparensia. Tur e imagennan ta empleado na otro nobo ku ayudar a amplia bo por di gana. Ta krea un relacion den kadena i ku por yuda den gana ta grandi. E strea ta e símbolo di bonifacio di e wega, ma sinku di het di imagennan contribui na karakterístika hegai e.
- Bon Un Strea: E símbolo di e strea ta e naturalesa ta aki e parti ekstraordinario di telefon di sino wega. Tapa tur e imagennan di wega. Un kombinashon di sinku ta un sorto, included e mondi por yuda den gana. Kuater commons di juda hasi un gran kantidat di kombinashon di imagennan di turno na nan.
- Mooi Karakterístika: Di shete, bamba, sunchi, kurason i e pisa ta sinku imagennan e aktual e karakterístika di e prima. Kada un di e imagennan di e nesesidatnan diesdos di un sorto gana pa agregá 1 reino di servisio. Di diesdos mester sosodé den un solo kadena ta historia. Esakinan dan bonifacio aki manera imagennan di explosión, 3×3 símbolo di kibra, bon salvahe, shete di limpi i e mailadres na.
Resúmen
Ku un monton di diversidat deseá di aviacion i di e mente ku ta supla bon, e e parti ekstraordinario di telefon di sino wega ta gana un fásil lydia.


text:
Afeccion na scarnir por tin diferente causa. Su causanan por ta hopi evidente tambe, por ehempel, verzwik-mento (mira e capitulo "Verzwikmento (di enkel)"). Sinembargo, tin afeccion cu ta mas dificil pa reconoce, manera desgaste di e weso moli (kraakbeen) di e scarnir, un inflamacion of un distur-bio den e metabolismo.
E keho- y sintomanan ta:
- dolor
- sintimento stijf, dificultad pa move
- hinchamento y tin biaha, biramento cora y sintimento cayente
Desgaste di e weso moli, yama artrosis, ta origina paulatinamente (poco poco). Na Hulandes nan ta yam'e "slijtage".
E prome sintomanan ta dolor ora di cuminsa haci cualke movemento y sintimento stijf na heup, rudia of lomba mainta ora lanta. Unabes bo cuminsa move, e dolor ta mengua.
No tin un tratamento pa curacion. E consehonan general ta movemento dosifica, combatimento di sobrepeso, cautela cu uzo di remedi contra dolor relaciona cu e efectonan secundario y siña biba cu ne.
Artritis reumatoide ta un infeccion di scarnir cronico cu no ta asina comun na Aruba. E caracteristicanan ta afeccion di e scarnirnan mas chikito (na man y pia) cu hopi dolor, hinchamento y te hasta deformacion.
Den caso di gota (jicht) e cristalnan forma pa acido urico ta causa un dolor agudo y fuerte den un scarnir ora di haci movemento cu ne.
Cu frecuencia sa tin hinchamento y biramento cora tambe. Un predis-posicion genetico y factornan dietetico ta hunga un rol den su origen. Den e tratamento tanto dieta como bebe-mento di masha hopi awa ta mes importante cu e remedinan.
Dolor di scarnir, di musculo y di weso menos specifico ta aparece den caso di un gran cantidad di infeccion di virus. Door cu nan ta aparece den combinacion cu e caracteristicanan di malesa general, manera keintura y dolor di cabes, bo por reconoce nan.
Dengue (mira e capitulo "Dengue") ta un ehempel di e fenomeno aki; na Hulandes nan ta yam'e "knokkel-koorts".
CUIDO PROPIO
LOKE BO MES POR HACI
Purba describi bo dolor mas miho posibel a base di varios pregunta:
- Cuanto tempo bo tin e molester caba?
- EY a cuminsa diripiente (agudo) of el a desaroya poco poco (paulatinamente)?
- Kico ta haci e dolor bira pio y kico ta hacie mengua?
- Tin cos cu bo no ta tribi haci mas of cu bo no por haci mas?
- Ki influencia e tin riba bo actividadnan di tur dia?
Sea cauteloso cu remedi contra dolor y semper bebe hopi awa!
TUMA CONTACTO CU BO DOKTER DI CAS
- Si e dolor ta molestia bo hopi y bo no sa cua ta e causa.
- Si un dolor conoci diripiente ta bira pio of ta dura mas di un siman.
CERCA MUCHA
- Si bo yiu tin un infeccion di garganta of dolor di garganta y diripiente e haya dolor den su scarnirnan.


text:
ORANJESTAD (AAN) – E caso penal cu Ministerio Publico a cuminsa contra e hoben C.(17) no a sigui. Recientemente e sospechoso C. a presenta den Corte caminda Fiscal a bisa cu e caso ta pro forma. A dicidi cu ta pospone e caso pa otro luna.
HINCA TATA CU CUCHIO
E acusacion cu Fiscal a presenta contra C. ta cu dia 31 di Maart 2017, C. a hinca su mesun tata cu un cuchiu varios biaha den su braza. Fiscal a bisa Hues cu e ta considera esaki un intento di maltrato severo cu arma.
Fiscal a sigui bisa cu e procesverbaal ta cla pero no tin espacio pa trata e caso. El a propone pa dia 17 Augustus 2017 lo por trata y lo bin dos caso pendiente acerca.
Abogado mr. Bryson a bisa cu e ta contra cu mester pospone e caso. E abogado ta haya cu tin raport di psicologo y e procesverbaal ta cla.
HOBEN TA KEDA SERA
Hues a bisa cu e no ta dispone di e procesverbaal oficial y ta pospone e caso pa dia 17 Augustus 2017. E hoben C. lo keda sera te dia di e caso.
Ta tristo pa mira con un hoben di 17 aña ta sera den KIA pa motibo cu el a hinca su tata no 1, sino varios biaha cu un cuchio.
Ta kico ta pasando cu nos hobennan cu nan ta asina rebelde cu nan mesun mayornan. Hopi adulto ta desea di tin nan mayornan cerca nan y hobennan cu tin nan mayornan, ta bira rebelde ora mayornan hala atencion. Awor tin un caso cu un hoben ta hinca su mesun tata!
E situacion ta hopi preocupante den hubentud. Ta masha hopi caso di criminalidad den hubentud tin y awor tin e fenomeno cu hoben ta hinca su mesun tata cu cuchio.
Kico realmente a conduci na e hincamento aki, no ta conoci. Dia 17 di Augustus 2017 durante tratamento di e caso esaki lo bin sigur padilanti y DIARIO lo informa lectornan di esaki.


text:
Preparashon pa Temporada di Orkan 2016
Manera ta konosí temporada di orkan ta kuminsá di 1 di yüni te ku 30 di novèmber. Den e periodo akí e chèns ta grandi ku Kòrsou por hañele ku molèster i situashonnan di alerta pa ku mal tempu. Directie […]
Teps pa temporada di orkan
Sòru pa tin un plan di akshon na kas pa den kaso di un menasa di orkan; Kontrolá ekiponan di emergensia i ekiponan ku ta usa bateria manera radio, flèshlait i telefòn selular. Sòru pa èkstra bateria; Sòru pa kuminda […]
Boletin informativo mart 2016
Kòrsou ta prepará pa Tsunami Directie Risicobeheersing & Rampenbeleid’ (DRR) a ser instituí na òktober 2014 den Ministerio di Asuntunan General. E mishon di e direktorado ta pa garantisá i salbaguardiá na un manera efektivo i efisiente, bida, kontinuidat sosial, […]
Boletin informativo febrüari 2016
Direktorado di Kòntròl di Riesgo i Maneho tambe a partisipá na e konferensia “Komunikashon, Forsa di Reino” Departamentu di komunikashon di Rijksdienst Caribisch Nederland a organisá riba 18 i 19 di febrüari 2016 na Boneiru e konferensia “Komunikashon, Forsa di […]
Boletin informativo yanüari 2016
GOBIÈRNU DI KÒRSOU TA SIGI PREPARÁ PA KRISIS I KALAMIDAT Directie Risicobeheersing & Rampenbeleid (DRR) ta e direktorado den ministerio di Asuntunan General, ku ta duna atenshon na tur lokual mester pa garantisá i salbaguardiá na un manera efektivo i […]
Kon pa traha un kit di emergensia
Create Your Survival Kit The Disaster Survival Kit is a fun family project to involve the younger members of your household to take part in preparing for disasters. Your Disaster Survival Kit may be a bucket or any other waterproof […]
‘Checklist’ pakete di emergensia
Pa ta bon prepará bo mester di bo pakete di emergensia den kaso di un kalamidat. Ta importante pa tin un pakete di emergensia den kas. Esaki ta duna abo i bo famia mas oportunidat pa sali bon for di […]
Kiko ta un orkan?
Un siklon tropikal ta un sistema ku formá dor di nubianan di bos i welek organisá, ta drai rònt di su as, i tin un sirkulashon será na nivel abou i ta forma riba oséano tropikal òf sup tropikal. Den […]


text:
AVAWS kier pone enfasis riba e problema serio existente, cual ta, cu tin algun persona ta saca fotocopia di bukinan di musica of ta pone bukinan di musica den forma digital riba internet pa publico por copia y print. En realidad e problema aki ta uno hopi lamentabel y tristo, como cu ta trata den tal caso di propio musiconan cu ta ataca otro musiconan.
Un buki di musica ta propiedad intellectual di un musico cu a entrega su conosemento y creatividad musical den forma di un buki pa pasa su conosemento pa nos, pa cual e musico merece su recompensa correspondiente. Na momento cu saca fotocopia di un buki di musica, un ofensa ta bay den direcshon di e musico cu a publica su buki di musica y un ofensa ta bay tambe den direcshon di e compania cu ta e publicador di e buki.
Formashon pa bira un bon musico ta cuminsa cu bon principionan. Compra y uso di buki orginal ta duna un studiante di musica un bista total riba trayectorio di su estudio...e prome pagina di e buki ta illustra e punto na unda e studiante ta cuminsa y e buki ta illustra riba su ultimo pagina ta na unda e studiante ta bay yega, mientras e musico cu a compila e buki a haya su recompensa correspondiente.
Laga nos cu ta musico keda den bon harmonia cu mundo di bon musica... Cu consenshi limpi e ser humano por disfruta mihor di bon musica, educadornan lo por produci mihor musico y asina crea mas potencial pa produci mihor musica...


text:
Graduacion di opleiding ‘Begeleider in de Verslavingszorg’ di Unidad Salubridad & Servicio na Colegio EPI
Durante un recepcion ameno y elegante den e Auditorium di Colegio EPI a tuma lugar recientemente e graduacion di e opleiding ‘Verslavingszorg’ nivel 3 na Colegio EPI.
Un total di 11 persona a gradua exitosamente pa e opleiding. E feliz graduadonan ta Henry Dabian, Edward Dormoy, Arlo Franken, Rosa Gumbs, Mayrastatia Helmijr, Ramonita Koolman, Leroy Labasti, Saira Solognier, Maritza Stamper, Hendrick Sutherland y Pedro Wilson. Ramonita Koolman a sali como mihor graduado.
E anochi a cuminsa cu un apertura pa Minister di Husticia mr. drs. Arthur Dowers, sigui pa otorgamento di diploma y un recepcion cu banda ‘Bito & The Boys’.
E opleiding aki a wordo ofreci na Colegio EPI unidad Salubridad & Servicio bou guia di sra. Astrid Thiel y sra. Maritza Verstappen, como un trayecto special pa adulto. Di e manera aki Colegio EPI ta contribui na eleva e nivel di enseñanza den nos comunidad.
Colegio EPI ta gradici tur instancia cu a colabora den e exito di e opleiding aki e.o. FMAA, FDA, Centro Colorado, Centro di Motivacion, Half Way House, Consultorio pa Asuntonan di Adiccion San Nicolas, Consultorio pa Asuntonan di Adiccion Oranjestad y Vrouwenhuis Balashi.
Un danki special ta bay na Kiwanis Circle K of Colegio EPI kendenan a duna nan aporte durante e fiesta di graduacion. Colegio EPI ta desea e graduadonan tur clase di exito den nan futuro como ‘Begeleider in de Verslavingszorg’.
This slideshow requires JavaScript.


text:
BRUNSSUM – Un homber di 61 aña procedente di Brunssum, provicina di Limburg lo a viola un mucha di 11 aña pa cual e criatura a sali na estado. Despues di 16 siman e mucha a laga aborta e baby.
Segun e matutino De Limburger, e hospital a denuncia e caso cerca e fundacion Veilig Thuis. E organisacion a entrega un keho na husticia.
E mucha no por corda e incidente. Den su sistema a bin haya rastronan di calmante. Seguramente el a wordo intoxica.
E homber cu a abusa di e mucha ta amigo di su tata. Posiblemente e homber lo a viola e criatura mas di un biaha. Ya caba e homber a yega di wordo castiga pa delitonan menor.
Fuente: www.detelegraaf.nl


text:
E fin di siman aki lo ta e ultimo siman di carnaval y ainda por mira cu criminalidad ta birando algo cu ta keda un problema den carnaval. Gobierno y Minister ta cambia pero criminalidad ta keda mescos den e periodo aki. Despues di tur e añanan trahando como Polis, Parlamentario di AVP Robert Candelaria ta pidi pa tur hende tene cuenta cun’e.
Den e temporada di e carnaval aki, specialmente e ultimo siman, pa cuida bo famia, cuida loke ta di bo, cuida bo propiedad. E ta un responsabilidad di cada un di nos, asina Robert Candelaria a expresa. Un ehempel ta pa cuida e yiunan, pasobra si bo ta bay parada cu nan, zorg pa nan oido ta proteha. Tambe pa tin sunblock, tin suficiente awa y esunnan cu kier consumi alcohol pa wanta esaki mas limita si ta posibel, asina aki bo ta keda responsabel y consciente.
Tambe pa mira e cosnan cu bo ta trece hunto y cuida esakinan, mira pa esunnan cu ta rond di otro. Ta importante pa corda cu e publico tambe ta e horea y wowo di polis, di cual comparti kico bo mira cu nan. Pa loke ta cas di cada uno, ta importante pa cuida esaki. Ta preferibel pa laga un persona na cas pa asina cuida e cas y vecindario. Polis ta patruya pero tur hende ta responsabel pa nan cas.
Durante e parada tene Aruba limpi y esaki ta responsabilidad di cada uno di nos, asina Parlamentario Candelaria a expresa. E fin di siman aki, manera AVP ta haciendo casi 30 aña caba, lo parti cahanan pa pone sushi aden. Lo parti saco di sushi, pero tur hende ta responsabel pa laga Aruba limpi y bunita manera mester ta.
“Esunnan cu ta scoge pa keda cas, famia- y iglesianan, gosa boso weekend y pasa un dushi tempo cu otro. Corda cu e tempo familiar ta hopi importante”, asina Parlamentario Candelaria a expresa. Ta keda urgi tur hende pa corda cu nos mes ta responsabel pa nos pais p’e ta safe y bunita. Un Aruba mas safe y mas sigur, ta den man di nos tur. Parlamentario Candelaria a expresa cu pa otro fin di siman nos tur por mira bek riba un fin di siman cu tabata safe y safe.
Tur hende mester coopera cu Polis, Brandweer, Rode Kruis, Ambulance y tur esunnan cu ta traha e fin di siman aki, pa asina por tin un fin di siman trankilo y dushi. “Mi kier a gradici cada un di boso pa boso esfuerso, pa boso yudansa y cu nos por mira bek riba un fin di siman trankilo, safe y dushi”, asina Robert Candelaria a termina bisando.


text:
Na Boneiru ainda ta mantené ku honor hopi tradishon i kustumber di ántes. Por lesa e kultura di Boneiru na kara di habitantenan di e isla. E diferente karanan i koló di kueru, ta konta e storia di e hopi influensianan ètniko i rasial. Indjan, afrikano, asiátiko i habitantenan europeo, tur a duna nan kontribushon na e Boneiru di awor. Dos karakterístika indespensabel, ta e sonrisa grandi na momentu di kumindamentu di otro i e dunamentu di man suave entre amigunan bieu i nobo.
E base di e kultura boneriano bo ta haña den selebrashonnan religioso i di vakashon. Hopi tradishon tin nan orígen di kosecha i dianan di fiesta afrikano i europeo.


text:
BlackBerry
BlackBerry ta un marka di telefon inteligente, desaroyá pa e kompania kanadense BlackBerry, kual a inkorpora e servisio di mail elektroniko mobil desde 1999; aunke ku e tabata inkluí aplikashonnan típiko di un smartphone: agenda, kalendario, lista di tarea, un bloknot, navegador, aplikashonannan pa akseso na red sosial i tambe un kamara di fotografia den tur telefon. E marka BlackBerry ta famá pa su keyboard QWERTY ku ta inkorporá i pa su abilidat di risibi i manda mail riba internet, hasiendo uzo di rednan di kompanianan di telekomunikashon ku ta brinda e servisio ei. Debi na su popularidat, e termino blackberry ta wòrdu uzá pa referi na kualke telefon selular inteligente ku ta inklui un keyboard fisiko.
BlackBerry ta uza su propio sistema operativo, kual yama BlackBerry OS, pero den e luna novèmber 2015 a lansa su promé telefon selular ku ta uza e sistema operativo Android.
E termino BlackBerry a ser sugerí pa e kompania di marka Lexicon Branding, kual a demonstra e teklanan di e keyboard di e telefonnan ku e superfisie di e fruta ku ta karga mes nòmber.


text:
Pa su mas di 20 aña dunando aporte y dedicacion na nos musica di fin di aña -Diabierna despues di merdia den un ambiente masha ameno na su oficina Minister di Finansas, Economia y Cultura Sra. Mr. Xiomara Ruiz-Maduro a otorga “Mama Rosa”, un reconocimiento pa su aporte y dedicacion pa mas di 20 aña na nos cultura, muy en particular pa su contribucion na nos musica di fin di aña.
Mama Rosa a haci hopi pa nos cultura y nos hobennan muy en especial. Mama Rosa ta conoci den comunidad pa su grupo di Gaita cu a inicia cu su subrinanan y despues su yiunanan y mas hobennan a wordo guia y motiva pa aprecia nos cultura, nos musica y tradicion di fin di aña. Mester bisa acerca cu Mama Rosa tambe ta un motor pa locual ta decoracion di rotonde. Den presencia di su esposo, yiu-, nieto- y demas familiar, Mama Rosa a ricibi su reconocimiento for di man di Minister Ruiz-Maduro. Anteriormente tabata planea pa e reconocimiento aki tuma lugar e dia di apertura di e decoracion na rotonde, pero esaki no por a continua pa motibo cu minister tabata cu biahe di trabao den exterior. No a laga e temporada di fiestanan di fin di aña pasa bay y asina promer cu e fecha di Tres Rey a duna Mama Rosa su reconocimiento bon mereci. Pa hopi aña Mama Rosa a bin ta prepara nos muchanan pa forma parti di grupo di gaita, como tambe participa den varios festivalnan e.o. Himno y Bandera como tambe Tumberito durante e temporada di carnival.
Locual ta peculiar cu tur aña Mama Rosa ta bisa cu esaki ta su ultimo aña, pero tur aña manera e temporada di fin di aña ta acercando Mama Rosa ta activo pa yuda y stimula nos muchanan, pesey e reconocimiento no tin un fecha special ariba y ta pa asina por recorda Mama Rosa cu esaki ta conta pa tur aña, tanten cu Dios sigui brinda Mama Rosa bida y salud. Mama Rosa a bin ta inculca e amor pa nos cultura y tradicion pa medio di nos musica y el a bin ta prepara su yiunan pa sigui cu e trabao bunita aki, aunke mester bisa cu Mama Rosa tey keto bay yen di animo y amor pa sigui traha y forma nos muchanan riba e tereno musical. Mama Rosa ta trece dilanti cu a yega e momento pa siña nos muchanan mas di nos cultura, locual ta di nos pa preserva esaki pa semper. Un pabien grandi na Mama Rosa y famia pa e bunita reconocimiento, cual Mama Rosa a keda masha encanta di por a ricibi esaki.
Aaparte di su 20 aña cu grupo di gaita, Mama Rosa tin 35 aña den farandula trahando cu y pa nos muchanan. Minister Ruiz-Maduro como mandatario encarga cu cultura ta hiba un maneho di sostene, apoya y promove nos cultura y den cuadro di esaki ta duna reconocimiento na esnan cu ta contribui grandemente na esaki y awor cu nan ta na bida.


text:
ORANJESTAD - Partido Movimiento Electoral di Pueblo a ser funda riba 9 februari 1971 cu e meta pa saca Aruba y su pueblo for di gara di Antiyas y Hulanda. Nos tabatin un structura politico humiyante den tur sentido.
Awe MEP ta tuma despedida di un gran baluarte Stanley de Cuba
ORANJESTAD - Awe diabierna 23 februari 2018 partido MEP cu sentimento y dolor profundo ta tuma despedida di un gran lider di bario, campañador y solda fiel di partido, esta Stanley de Cuba (dfm).
No Tin Lucha Sin Sacrificio Y No Tin Sacrificio Sin Gloria
ORANJESTAD - Mi ta habri e articulo aki cu un expresion di nos Libertador Betico Croes (dfm). Awe 15 februari 2018 ta e dia cu Gabinete Evelyn Wever Croes (MEP/POR/RED) ta habri un oficina di Gobierno den centro di San Nicolas mustrando un bes mas e compromiso y seriedad di Movimiento Electoral di Pueblo (MEP).
Gobierno Ta Otorga Un Reconocimento NA RADIO BO GUIA 88.9fm Pa Nan Aporte Na Cultura Arubano
Oranjestad - E emisora Radio Bo Guia 88.9FM na november ultimo a cumpli 20 aña di existencia. Desde su lansamento como radioemisora cu e frequencia 88.9FM, e ta un emisora conoci pa ta sostene nos cultura na promer lugar.
Invitacion Pa Conferencia Di Hende Muhe.
ORANJESTAD - Mundialmente ta celebra Dia Internacional di Hende Muhe riba 8 di maart. Esaki ta un dia cu tur hende ta para keto y evalua e rol di hende muhe den comunidad. Esaki tambe ta un dia unda ta reconoce e hende muhenan pa e lucha pa progreso.
Entrevista Control y Observación di prijs di productonan den supermercadonan
Oranjestad - “Diamars mainta e team di Departamento di Asuntonan Economico, Comercio y Industria a hiba un control y observación di prijsnan di productonan den supermercadonan.
Minister Xiomara Ruiz Maduro A Mustra E Sindicato Di Aduana E Trabao Cu E Ta Bin Ta Haciendo
Ex Minister Bermudez no a atende y traha deligente riba e petición di SADA
Oranjestad – Diahuebs mainta sindicato SADA hunto cu varios miembronan a presenta na oficina di gobierno. E mandatario a invita e Presidente di Sindicato di Aduana sr. Edward Maduro pa reuni den su oficina.


text:
ORANJESTAD (AAN): Ata algo aki cu Caft tin di tuma nota di dje! Actualmente cantidad di nombramento ta tumando luga den gobierno. Un gobierno desespera cu sa cu nan no tin e opcion mas y cu nan no tin e posibilidad mas di haya un mayoria den e eleccion venidero.
Segun Partido POR, Mike Eman ta tolera cu na Departamento di Transporte Publico (DTP), entre april cu mei (1 luna) 8 persona a worde nombra cu un contract di 1 aña.
“Sabiendo cu presupuesto di Aruba cu a worde aproba recientemente den parlamento ta indica cu presupuesto di e departamento y loke ta salario y ‘toelage’ pa aña 2016 tabata 1.8 miyon Florin y pa 2017 e ta menos. ‘Pues mientras cu e presupuesto di salarionan ta menos den 2017 y 2016, ta mira cu 8 hende a worde nombra den e departamento aki pa nombracion politico pa campaña. Esaki ta locual cu ta pasando den mayoria departamento den gobierno na e momentonan aki,” Otmar Oduber di Partido POR a enfatisa.
DTP su agentenan no por actua contra taxi pirata, cual ta un problema cu semper tabatin y ta conoci cu ta polis mester actua. Agentenan di DTP no tin autoridad pa actua contra A-nummers, Taxi pirata no ta carga un TX, O of B, sino A. Masha tempo Minister di Husticia a priminti cu lo bay cuminsa actua, lunanan ta pasa y reunionnan ta tuma luga sin embargo nada ta tuma luga pa soluciona e problema di taxi pirata.
Buraco presupuesto Pais Aruba 2018:
Un gobierno cu ya tin e pais aki den un situacion financiero dificil y ta mira cu practicamente no ta mira presencia di Minister encarga cu Finanzas mas. A pesar di e debenan menciona anteriormente caminda ta papia di mas di 90 miyon Florin den presupuesto di 2017, cu a bin for di pagonan ricibi di adkisicion di tereno y propiedad di Valero ( cual otro aña no tey mas), mas pago cu mester tuma luga di e terminacion di hospital y green corridor cu ta suma na casi 55 miyon Florin. Ya caba ta mustra un buraco di 140 miyon Florin riba presupuesto di Pais Aruba pa 2018.
Prome Minister mester stop di broma ora pone luz den bario (cual ta derecho di un hende) y cuminsa splica pueblo con despues di 22 di september, ta bay paga e debe aki di mas di 140 miyon Florin den presupuesto di Pais Aruba y cu CFT a mustra riba e hecho aki.
Refineria mester a cuminsa opera na maart aña pasa, kiermen awe 1 aña y mei despues ainda no tin un bista cla di kico ta bay tuma luga pa loke ta trata e refineria aki. E 140 miyon ta sin tuma na cuenta entre otro, consecuencianan di benta di mercadeo di fuel cu no a tuma luga ainda.
“Loke por worde haci ta cu bo ta cambia bo voto y deposite den un partido nobo cu ta critica y cu ta para pa bon gobernacion cu ta bisa cu ta bay pone instancianan back cu ta controla gobierno. Duna nan back e tools y personal necesario pa nan por controla y vigila gobierno”, sr. Oduber a bisa.


text:
ORANJESTAD – Andruw Jones su nomber lo aparece pa prome biaha ariba e lista di nominado pa drenta e Baseball Hall of Fame na 2018. Tin un duda rondonando e escritonan deportivo Americano cu Andruw Jones lo no drenta e tan afama Salon de la Fama.
Tur cos a pasa asina lihe, apenas Baseball America a apunte como e “Top Prospect” di baseball na anja 1996, e mucha homber di apenas 19 anja di hermana isla Curacao, Andruw Jones tawata rumbo pa Durham Bulls, clase A afilia di Atlanta Braves. Ya pa Augustus, e la promove na tres occasion, pasando door di Carolina League, Double A Southern League y Triple A International League pa asina bin debuta cu e ekipo campion actual es tempo ey di baseball Atlanta Braves. October 20, cu apenas 31 wega di temporada regular na su nomber, e la bira conoci rond di mundo, e hoben mas jong cu ta bati homerun den un wega di Serie Mundial kibrando e record di Mickey Mantle, anto no 1 sino 2 biaha y den Yankees Stadium.
Andruw Jones no a gana e “Rookie of the Year” na 1997 pero hunto cu Chipper Jones y e elenco di e tres pitcher grandi di Greg Maddux. Tom Glavine y John Smoltz, nan a bira un standard den baseball ganando 14 titulo di National League East di 1991 pa 2005. Di unda Andruw Jones a sa di gana 10 premio di Gold Glove sigui, mas cu cualkier centerfield den baseball cu excepcion di Willie Mays.
Na final di 2006, Andruw Jones a finaliza cu 342 homerun y 1,556 hit y tawata mustra cu lo drenta e Cooperstown Baseball Hall of Fame facil. Pero un anja no mucho bon a mande Los Angeles Dodgers, y aki ta unda tur cos a cambia. Andruw a pasa su ultimo 4 anja cu 3 diferente ekipo incluiendo New York Yankees. Cu su 35 anja e la dicidi di bai Japon y pa purba jega Grandes Ligas back pero cu su 39 anja e ta termina su carera, un final cu awor ta stroba su chens di drenta Hall of Fame.
Awor ta sigui mi caso pakiko Andruw Jones mester drenta e Baseball Hall of Fame.
- Un total di 10 Gold Glove sigui. Andruw Jones a laga e posicion di centerfield mustra facil, cu su defensa so durante e temporada di gloria di Atlanta Braves ta merito suficiente pa e por drenta e Hall of Fame.
- Un batiador di poder. Andruw Jones a termina su carera cu un averahe di .254 cual no ta den su favor pero ora bo mira cu e tin mas homerun cu e mihor hitting catcher di tur tempo Mike Piazza anto no por tin discussion, su bateo ta merito extra.
- Un orguyo pa nos paisnan. Andres Jones, tata di Andruw ta bin di e bario di San Nicolas, Aruba. Na Aruba mescos na Curacao, e hobenan den e deporte di baseball tawatin un idolo den Andruw Jones cu tawata sigui su pasonan atrabes di TBS. Na un edad hopi hoben, e la sa di demonstra cu na cada nivel, te na e nivel mas halto di baseball Grandes Ligas no tawata problema pe.
Pesey nos di Sports Zone Aruba no tin duda cu e astro di baseball na Curacao, Andruw Jones merece di ta den e Cooperstown Baseball Hall of Fame, si no ta otro anja lo e drenta eventualmente.


text:
WILLEMSTAD - Pa basta dia kaba nos di frakshon di MAN ta tumando nota di diferente situashon ku ta afektá seguridat di nos pais.
Último tempu tin diferente kasonan di tiroteo i tambe kasonan di asesinato i tambe kasonan kaminda tabatin huida masalmente for di sèlnan di polis. Loke ta laga nos ku un doló inmenso na nos kurason ta ku personanan inosente sea ta keda herida òf ta pèrdè nan bida den kaso di tiroteo. Hopi kaso di tiroteo ta indiká ku tin hopi arma di kandela ilegal ta sirkulá ketu bai den nos pais.
Mirando e situashonnan alarmante ariba menshoná frakshon di MAN a manda un karta den kual ta urgi presidente di parlamento pa konvoká pa un reunion públiko ku karakter di urgensia konforme artíkulo 64 di nos Reglamentu di Òrdu ku Minister di Hustisia pa nos debatí i tende di Gobièrnu ki ta e maneho ku Gobièrnu lo bai ehekutá a korto plaso pa ku e situashon aki. Pa frakshon di MAN e sentido di seguridat i trankilidat bou di nos pueblo ta di sumo importansia.


text:
Kralendijk – Diputado Nina den Heyer durante su bishita di sera konosí na Stichting Project a risibí un èksemplar di e “Forsa Methode” , un método speshal pa guia hóbennan ku tin problema di atheshon.
Stichting Project ta un sentro ortopedagogo pa hóbennan di e edat di 9 pa 18 aña ku tin problemanan di atheshon. Den “Forsa methode” tin elementonan di un kultura lokal inkorporá. Durante e bishita di sera konosí e direktor Mick Schmit a duna diputado un rekorido . E bishita di sera konosí a tuma lugá riba invitashon di e Stichting.


text:
ORANJESTAD (AAN) — Despues di basta preparacion, porfin Diadomingo tabata e dia, caminda e fundraising a tuma lugar, pa asina recauda fondo pa salud di e hoben aki.
Pa e dia aki, tabata tin diferente grupo di car y Bike club di Aruba, cu a wordo invita y mester agrega cu practicamente tur tabata presente.
Aparte di tur esaki, tambe tabata tin cuminda na diferente stand y sin por a laga afo, e bar nan bon surti. Pa caba di pone e cherry ariba e bolo, tabata tin un stage, caminda diferente grupo di baile y gruponan musical, a haci nan presentacion na e publico grandi cu tabata tey presente.
Un palabra di pabien ta bay na tur cu a logra di haci e dia aki, uno exitoso.


text:
KOMUNIKADO DI KUERPO POLISIAL KÒRSOU 218 / 2018 24 mei 2018 Un detenshon pa maltrato. Departamentu di Komunikashon i Prevenshon KUERPO POLISIAL KÒRSOU SIRBI
Polis
KOMUNIKADO DI KUERPO POLISIAL KÒRSOU DETENSHON DEN E KASO DI ASESINATO NA SOUAX
KOMUNIKADO DI KUERPO POLISIAL KÒRSOU 219 / 2018 24 mei 2018 Un detenshon den e kaso di asesinato na Souax. Departamentu di Komunikashon i
POTRET I VIDEO DI E 3 PERSONANAN KU A WORDU HERIDA NA SOUAX KAMIDA 2 DI NAN A FAYESE I UNU TA HOPI GRAVE DEN KUWIDO INTENSIVO
POTRET I VIDEO DI E 3 PERSONANAN KU A WORDU HERIDA NA SOUAX KAMIDA 2 DI NAN A FAYESE I UNU TA HOPI GRAVE
Pronóstiko di tempu pa Kòrsou i bisindario bálido te djaweps atardi 18:00 o.l, 24 di mei 2018
Pronóstiko Pronóstiko di tempu pa Kòrsou i bisindario bálido te djaweps atardi 18:00 o.l, 24 di mei 2018. Kompilá: djárason 23 di mei 2018,
KOMUNIKADO DI KUERPO POLISIAL KÒRSOU Tiramentu ku morto i herido
KOMUNIKADO DI KUERPO POLISIAL KÒRSOU 217 / 2018 23 mei 2018 Departamentu di Komunikashon i Prevenshon KUERPO POLISIAL KÒRSOU SIRBI I PROTEHÁ Tiramentu ku
KOMUNIKADO DI KUERPO POLISIAL KÒRSOU Detenshon pa violashon di Lei di Opio i Arma di Kandela
KOMUNIKADO DI KUERPO POLISIAL KÒRSOU 216 / 2018 23 mei 2018 Detenshon pa violashon di Lei di Opio i Arma di Kandela Departamentu di
KOMUNIKADO DI KUERPO POLISIAL KÒRSOU Detenshon pa violashon di Lei di Opio.
KOMUNIKADO DI KUERPO POLISIAL KÒRSOU 215 / 2018 23 mei 2018 Detenshon pa violashon di Lei di Opio. Departamentu di Komunikashon i Prevenshon KUERPO
UPDATE: Kaso di tiroteo na SOUAX KAY AFGHANS
Kaso di tiroteo na Souax Abou, Kaya Afghans Update Tin mas ku 5 persona ku a keda heridá durante e tiroteo aki. Tin 3
ULTIMO ORA TIRAMENTU
Korsou ta registra otro kaso di tiramentu a souax. Ku resultado 3 hende herida i dos no ta duna señal di bida. Keda pendiente
KOMUNIKADO DI KUERPO POLISIAL KÒRSOU Sinku detenshon pa intento di ladronisia
KOMUNIKADO DI KUERPO POLISIAL KÒRSOU 214 / 2018 23 mei 2018 Sinku detenshon pa intento di ladronisia Departamentu di Komunikashon i Prevenshon KUERPO POLISIAL
KOMUNIKADO DI KUERPO POLISIAL KÒRSOU: Tres detenshon pa ladronisia ku violensia ku a tuma luga na un Snèk den área di Seru Fortuna.
KOMUNIKADO DI KUERPO POLISIAL KÒRSOU 213 / 2018 22 mei 2018 Tres detenshon pa ladronisia ku violensia. Departamentu di Komunikashon i Prevenshon KUERPO POLISIAL
Miembronan di Brigada di Seguridat i Formashon a huramentá riba Wilhelmina plein djasabra 19 di mei 2018.
Miembronan di Brigada di Seguridat i Formashon a huramentá riba Wilhelmina plein djasabra 19 di mei 2018. Djasabra 19 di mei 2018; Un kantidat
KOMUNIKADO DI KUERPO POLISIAL KÒRSOU Kaso di menasa ku detenshon.
KOMUNIKADO DI KUERPO POLISIAL KÒRSOU 212 / 2018 21 mei 2018 Kaso di menasa ku detenshon. Departamentu di Komunikashon i Prevenshon KUERPO POLISIAL KÒRSOU
KOMUNIKADO DI KUERPO POLISIAL KÒRSOU Tres detenshon pa ladronisia ku violensia.
KOMUNIKADO DI KUERPO POLISIAL KÒRSOU 211 / 2018 20 mei 2018 Tres detenshon pa ladronisia ku violensia. Departamentu di Komunikashon i Prevenshon KUERPO POLISIAL
Video di atrako na goisco
VIDEO DI ATRAKO NA GOISCO Share on: WhatsApp
HOMBER DESPERA TA TRATA NA BULA FOI BRUG JULIANA AWE MAINTA
Awe mainta tabata tin un kaso riba brug Juliana kaminda un persona kier a bula for di e brug. Danki Dios na algun persona
Wak kon un persona ta pidi pa yude buska su outo ku nan a horta i mira kon nan a haña e outo
E siruashon di joyride outo ta hopi tristu. Wak kon un persona ta pidi pa yuda e buska su outo ku a ser horta
POLIS TA TIRA ATRAKADO VENEZOLANO
Djabièrnè anochi, alrededor di 11or, agentenan polisial a keda alarmá pa un kaso di atrako den bario di Muizenberg. Patruya polisial a akshoná mesora
KOMUNIKADO DI KUERPO POLISIAL KÒRSOU
KOMUNIKADO DI KUERPO POLISIAL KÒRSOU 209 / 2018 18 mei 2018 Detenshon pa violashon di Lei di Opio i Arma di Kandela . Departamentu
KOMUNIKADO DI KUERPO POLISIAL KÒRSOU Detenshon pa ladronisia.
KOMUNIKADO DI KUERPO POLISIAL KÒRSOU 210 / 2018 18 mei 2018 Detenshon pa ladronisia. Departamentu di Komunikashon i Prevenshon KUERPO POLISIAL KÒRSOU SIRBI I


text:
Djasabra 18 di mart 2017 alrededor di 20.35’or, Sentral di Polis a dirigí un unidat na altura di un snèk na Berg Altena pa un kaso di tiramentu ku 4 herido.
Na e sitio polis a bin topa ku kuater (4) hòmber drumi abou den situashon di hopi preokupashon tur ku herida di bala na diferente parti di nan kurpa. Tres (3) di e víktimanan tabata den situashon di hopi preokupashon miéntras e di kuater víktima no tabata duna señal di bida.
For di investigashon preliminar ku polis a realisá na e sitio a sali na kla ku probablemente dos (2) hòmber a kore yega for di den un hanchi na Berg Altena na parti Oost di e snèk i a lòs un kantidat di bala riba algun persona ku tabata pará na altura di e snèk ku e resultado ariba menshoná.
Ambulans a yega na e sitio i a transportá e 3 víktimanan ku urgensia pa Poli.
Mas lat den anochi polis a risibí notisia ku alrededor di 22.10’or tur tres (3) víktima a fayesé na Poliklinik di SEHOS komo konsekuensia di e heridanan di bala ku nan a risibí.
- Dòkter di Polis a yega na e sitio i alrededor di 22.05 ‘or a konstatá morto di e víktima e hòmber Elery Zedelkia Harvey Aeneas Jair Cijntje nasé na Kòrsou 39 aña di edat ku a fayesé na e sitio mes.
Na e sitio polis a konfiská un outo, un motosaikel i otro artíkulo ku ta di importansia pa e investigashon.
Identidat di e tres víktimanan ku a muri na Poli ta;
- Harold Antonio Francisca nasé na Kòrsou 48 aña di edat
- Purcival Delano Brooks nasé na Kòrsou 54 aña di edat
- Reegi Riedsel Arcangeles Angelista nasé na Kòrsou 32 aña di edat
Riba òrdu di Fiskal di Ministerio Públiko a konfiská tur kuater kurpa sin bida pa mas
investigashon. E motibu(nan) tras di e asesinatonan aki ta den investigashon i na e momentunan aki no ta disponibel ainda.
Awe for di den oranan trempan e diferente disiplinanan a bini huntu i a determiná táktika i
strategia pa atendé ku e kaso aki.
Polis ta supliká tur persona ku por tin informashon tokante di e kaso aki, pa tuma
kontakto ku polis na 917 òf e liña anónimo 10


text: Recientemente tawata Dia Internacional di Famia y na Aruba mester percura pa e balor y calor familiar no bay perdi. E sector laboral hopi biaha ta hunga un papel importante den esaki, caminda cu hopi mayor ta traha oranan largo for di cas y e tiki tempo cu nan tin liber hopi biaha no ta opta pa pase cu famia. E corporacionnan hopi biaha tawata organisa ‘Family day’ pero esaki hopi biaha no sa pasa mas pa motibo cu alcohol ta hunga un rol negativo. Lo por busca otro tipo di incentiva of actividad pa e trahadonan e ora pa asina nan por pasa tempo cu famia. Hopi restaurant, banco y otro establecimentonan no ta ‘kid-friendly’ ta parce cu muchanan no ta mucho bon bini pa asina por ta hunto cu nan mayornan den nan rutina diario durante dia of den fin di siman. Muchanan y famianan ta importante pa un comunidad y ta esencial pa crea infrastructura manera Linear Park y parkenan caminda famianan por bini hunto pa pasa tempo cu otro mientras ta diberti sanamente. Nos beachnan tambe mester keda accesibel pa nos localnan y mester promove mas actividadnan pa nos muchanan tambe banda di beach. Hopi biaha mayornan no ta haya cooperacion di nan trabou pa atende presentacionnan di nan yiunan cual ta sumamente importante pa mayornan comparti logronan di nan yiunan. Mester bin campañanan nacional henter aña cu ta promove e papel di mayornan y tata afectivo. Den pasado tawatin diferente campaña na television of social media tocante e topico aki, y mester bisa cu te ainda na Aruba tin demasiado violencia domestico, abuso y negligencia di mucha. Y asina nos ta keda den un ciclo vicioso. E ta un meta pa nos traha riba dje pa cultiva un cultura caminda cu mayornan y yiunan ta un unidad cu mester wordo promovi.


text:
ORANJESTAD (AAN) – Diamars atardi Minister Presidente a realiza su di dos bishita na Gobernador sr. Alfonso Boekhoudt, desde cu el a asumi e cargo di prome minister di Aruba.
Den encuentro cu prensa na su salida for di Gabinete di Gobernador, e mandatario a comenta cu na prome lugar a informa Gobernador di con dificil e cuminzamento tabata unda cu hopi atencion mester a bay na organizacion di Bestuurskantoor.
Esaki a encera cu no tabata tin documentonan, tampoco computer, y nan mester a busca manera pa cuminza funciona. Tin telefonista pero e telefon no ta funciona bon, y asina tin diferente obstaculo, pero cu tog lo no kibra gobierno pa funciona. E minister a cuminza bishita nan respectivo departamentonan, cu excepcion di su persona y minister di finanza cu no a logra ainda.
E dignatario a papia cu Gobernador tambe tocante e tema financiero cual tin hopi reto su dilanti y cu awor si ta sigur cu gobierno no ta bay logra loke ley ta prescribi cu ta cera e aña aki cu ningun deficit adicional.
Pero awor ta mustra cu gobierno lo cera e aña cu un deficit di casi 100 miyon florin adicional, y esaki ta un reto grandi y ta importante pa Gobernador ta informa di e situacion aki, pa por si acaso e ta haya algun pregunta of comentario di Hulanda, e por bisa esaki tambe.
A elabora tambe riba e problemanan social y e dia di luto awe. E mandatario a splica Gobernador kico ta e intencion, cu e no ta un dia liber pero un dia di luto unda a uni hunto ta mustra cu ta condena loke a pasa y cu tin e determinacion pa e no pasa nunca mas.


text:
181 detencion en total durante Carnaval 64
Compara cu aña pasa, tabatin 2 detencion mas durante parada grandi den 2018. 7 di e detenidonan tabata menor di edad.
Polis ta informa cu tabatin 43 detencion e aña aki durante Aruba su di 64 parada grandi di Playa. Pa 6 or y 3 e prome grupo a drenta y a mira cu 8 or y 5 e last lap a yega na su final.
E detencionnan cual aña pasa a yega na un total di 41, e aña aki a consisti di 4 sospechoso busa pa husticia y 1 persona cu a wordo deteni a resulta di ta ilegal.
Di e 43 detenidonan 7 tabata menor di edad: 3 di cual tabatin 15 aña (edad mas abou), 1 tabatin 16, y finalmente 3 di 17. Edad di e detenido mas bieu tabata 60 aña, segun polis ta informa.
E prome detencion a tuma luga pa 2:32 or di atardi y a culmina cu e ultimo detencion despues di e parada pa 9 or y 50 di anochi.
E total cu polis ta raporta den 13 evenemento di carnaval pa 2018 ta 181 detencion.


text:
Tin ora entusiasmo tambe…
Gobierno a bolbe perde un caso den corte. No ta prome, y probablemente no ultimo tampoco. A menos cu bin un momento di reflexion kico ta pasando actualmente. Nos ta convenci cu un acercamento mas cuidadoso di e asunto di Lotto pa Deporte por a hiba e ministro concerni riba un caminda mas trabahoso, pero finalmente mas fructifero.
Tradicionalmente cada biaha cu gobierno cambia, nos ta bin topa e mesun problema aki, di gobierno nobo cu ta desea di reemplasa hende tur caminda cu nan mes hende. Tanten tur hende ta acepta esey, y hasta ta duna cualkier gobierno rason cu esaki ta e manera di actua, no tin problema. Asina nos por a mira na 2009 tambe cu e gobierno nobo, tambe rabia y cu exceso di entusiasmo, a manda notifica tur hende den cualkier directiva unda gobierno tabatin algo di bisa, pa nan pone nan puesto na disposicion di e ministro concerni. Masha bunita, tur hende a cumpli y esunnan cu no a cumpli a keda destitui di tur manera. Pero aki algo a cuminsa cambia. E partido berde ta conoci pa e hecho cu nan ta hopi mas planifica y strategico cu e otro partidonan, sigur ora ta trata di asunto cu segun nan preferiblemente no mester mira luz di dia.
Anto kico nan a pensa den e caso concreto aki? Cu algun dia nan lo mester bandona gobernacion, pasobra esey ta destino di tur partido. Naturalmente cu tur gobierno ta purba sobrevivi nan prome periodo, y tin biaha hasta e di dos, pero semper ta yega e dia cu bo mester bay. Anto kico nan a prepara? Un paso huridico pa crea mas distancia entre e mandatario di turno y e institucion, e persona huridico concerni. Nan a deshaci di e nombramento automatico di miembro nobo den e organismo, haciendo e trayecto pa yega na cambia e composicion di e Conseho di Supervision mas dificil. Esey ta algo malo? Depende con bo ta mir’e.
Laga nos bay un rato na origen di tur e asunto aki y esey ta e motibo pakico mundialmente gobierno(nan) ta crea institucion autonomo, y tambe empresa estatal. Esaki ta bao di e filosofia cu gobierno mes ta desea di tin un organismo cu un cierto grado di independencia for di gobierno, pa e por enfoca miho riba meta y interesnan di e organismo ey. Es decir, en principio esakinan no mester ta organismo unda cualkier ministro ta cana kibra riba un mainta bon tempran y ta parti ontslagbesluit pa henter e directiva. E principio di crea institucion cu ta at arm’s length di gobierno ta implica cu como gobierno bo mes no ta contradeci bo mes tratando di maneha e tipo di organismo aki como si fuera ta un departamento di gobierno e ta, pasobra si ta asina, anto bo no mester e crea nan mes… E principio di crea distancia no por bay nunca hunto cu pensamento di un politico cu ta kere cu ta djis un cuestion di ‘manda kita’ y cla! Esey ta un manera anticua di con pa eherce poder y influencia.
Ta con lo mester haci e cosnan aki anto? Sinta cu e directiva, confronta nan cu e plannan cu e mandatario tin y laga nan traha lealmente riba esey. Aha, anto exigi tur transparencia, y tur informacion riba cual e mandatario tin derecho. Y esaki no pa haya corta garganta, pero pa logra e maneho cu e mandatario tin pensa. Y si tin falta di colaboracion, o hasta sabotahe, e posibilidadnan pa interveni, y haya rason cerca hues ta bin di mes. Contal cu den e situacion cu e anterior gobierno a maniobra e fundacion, rabia no ta bon consehero y ademas, manera e hues ta indica cu su rason, e mero hecho di ta desea di pone ‘hende di confiansa’ pasobra gobierno a cambia, no ta suficiente argumento.
Pero, nos ta tende e comentario caba, na modo di papia: “Y pakico tur esaki no a sucede na un manera abierto, transparente, y no manera ladron den anochi despues di e resultado fatal di eleccion, cu a implica cu nan mester entrega gobierno?” Wel, por ta masha bon cu si nan a keda sinta como gobierno pa cuatro aña mas, nan lo no tabatin ningun pura pa pasa e cambio di statuto cu nan a haci na october pasa. Pero awor, haciendo uzo di algo cu nan por defende masha bon como un paso logico pa aumenta autonomia di e fundacion, tabata sumamente conveniente pa corta paso di e siguiente ministro, cu tabata demasiado orienta riba haci business as usual kitando hende pa pone otro. Bo por hasta yama esaki prostitucion di e filosofia di at arm’s length den e caso particular aki, pasobra si di berdad e partido berde tabata convenci cu bon gobernacion mester prevalece, lo nan a introduci esaki pa tur fundacion y tur empresa estatal, y haya aplauso di tur hende cu di berdad ta apoya principionan di bon gobernacion.
Sin embargo, no ta esey nos a mira di 2009 bin ariba. Y nan mester a sali di poder pasobra nan a viola tur principio di bon gobernacion. Gobierno nobo, cuminsa practica esaki.


text:
ORANJESTAD (AAN): Pa cada biaha cu Minister Dangui Oduber stroba Fundacion Lotto pa Deporte di funciona normalmente, dor di pidi informacion, duna instruccion of te hasta ataca nan den media, e lo mester laga 2 mil cinco shen florin te na un maximo di 2.5 miyon florin.
Hues a impone un “dwangsom” contra e mandatario debi cu e no ta respetando e sentencia di Hues di februari ultimo. Normalmente Corte no sa impone multa contra Gobierno, saliendo for di e punto di bista cu Ministernan ta respeta nos estado di derecho. Awor, den apenas 7 luna di gobernacion, Corte a nota un tendencia peligroso, pa cual a cuminsa tuma accion.
Fundacion Stichting Lotto pa Deporte, representa pa su Hunta di Supervision, esta Silvio Janga (Presidente), Benvinda Sousa, Antonius Kamperveen, Flavio Faneyte y Elias Kock y representa legalmente pa abogado mr. Huiskens a entama un caso contra Gobierno di Aruba, specificamente Minister Dangui Oduber, kende tabata representa pa abogado mr. Anthony Ruiz di e Bufete di Croes, Wever & Tchong.
Dia 4 di mei 2018 a trata e caso aki den Corte. Ta referi na e sentencia di e caso sumario di dia 7 di februari 2018, unda cu e Hues a instrui Gobierno pa laga e directiva di Lotto sigui traha, cu tur nan autoridad, te ora cu e caso den “Bodemprocedure” keda cla. Tambe Hues a suspende e decision di Minister Dangui Oduber pa nombra un lista di miembronan nobo, entre otro casa di un Minister, den e directiva “nobo” di FLPD. E tempo ey Hues no a impone un “dwangsom” riba Gobierno pasobra lo a spera cu Minister Dangui Oduber ta respeta sentencia di Corte.
Sinembargo, despues di e sentencia e mandatario a manda un cantidad di carta cu un sin fin di peticionnan na e fundacion. No solamente peticion, sino den algun ocasion hasta dunando instruccionnan.
Cu e realidad aki riba mesa, e Fundacion a opta pa regresa Corte pa enfatisa na Hues cu Minister Dangui Oduber no ta teniendo su mes na e sentencia y ta strobando nan di opera. Tur esey mientras cu den medionan di comunicacion casi diariamente ta menasa cu lanta otro fundacion, ta ataca e directiva personalmente y ta haci tur posibel pa hinca e loteria den un luz negativo.
Corte den su evaluacion ta tene na consideracion si Gobierno ta cumpliendo cu e sentencia dor di suspende nan decision di dia 3 di januari 2018. Esey partidonan ta haya cu Gobierno ta cumpliendo. Tampoco e caso tin di haber cu si e sentencia di dia 7 di februari 2018 ta bon of no, pasobra esey mester atende den un caso di apelacion. E caso specifico aki ta pa contesta e pregunta si FLPD tin un interes pa impone un “dwangsom” riba e sentencia di dia 7 di februari contra Gobierno di Aruba, den cual a instrui nan pa laga e directiva funciona trankil. Sinembargo, tur cos ta mustra cu esey no ta e caso.
Den su sentencia, Hues mr. W. Noordhuizen a ordena Gobierno di Aruba (Minister Dangui Oduber) pa atene su mes na e sentencia di dia 7 di februari 2018, pa laga e hunta di directiva funciona sin ningun tipo di estorbo, te ora e caso keda cla den “Bodemprocedure”. E biaha aki si Hues a impone un multa (dwangsom) di Afl. 2500,= pa cada biaha y/of cada dia of parti di dia cu Gobierno no cumpli cu e sentencia, te cu un maximo di Afl. 2.500.000,= (2.5 miyon florin). A sentencia Gobierno pa paga gastonan di e caso y a declara e sentencia aki como “uitvoerbaar bij voorraad”.


text:
Internet
Paketenan di mas rapido pa Internet na cas
Cu nos paketenan di Internet bo ta sigura di e servicio mas rapido y mas confiabel.
TV
Pakete Cable Digital
Nos ta ofrece bo seis diferente abonnement di Cable Digital. Check nan tur y scoge esun cu ta sirbi bo miho!
Telefon Fiho
SETAR su Telefon Fiho
SETAR ta ofrece bo un variedad amplio di paketenan pa yama via Telefon Fiho. Si bo ta desea di disfruta di e libertad di yamada ilimita anochi y den weekend of ta prefera di tin un abonnement basico
Wireless Broadband
LTE Mi-Fi Hotspot
Join e unico red LTE na Aruba cu nos Mi-Fi hotspot.
Un aparato chiquito ofreciendo mas bandwidth, speed y rendimiento unda cu bo bay.
TV Everywhere
Wak TV unda cu ta, hasta ora bo no tin un!
Bo pelicula y shownan faborito ta disponibel pa streaming riba un wirless device como parti di bo abonnement di Cable Digital sin gasto adicional. Abonado di Cable Digital mester uza username y password di MiSETAR pa haya acceso na servicio di TV Everywhere obtenibel via SETAR.
SETAR Live
Wak TV via Internet na cualkier luga riba nos isla. SETAR Live ta obtenibel pa tur cliente di Cable Digital.
Download e app:
ESPN Play
Wak programa di deporte live y ora bo ta desea unda cu tin un conexion di Internet riba e isla. ESPN Play ta obtenibel pa tur cliente di Cable Digital.
Activa TVEverywhere den MiSETAR y Download e app:
SETAR Guide
Download e app di SETAR Guide y disfruta di e search interactivo y ‘in-depth’ di canal y programa riba Cable Digital. SETAR Guide ta obtenibel pa tur cliente di Cable Digital.
Contact
Mester ayudo?
- Yama Helpdesk di Cable Digital: 5251700


text:
TRABOUNAN PA YEGA NA PARTNER STRATEGIKO PA NOS REFINERIA TA PROGRESANDO NO OPSTANTE RETONAN KU TA PRESENTANDO NAN MES.
Willemstad 15 di Mei 2018- E trabounan pa yega na un partner stratégiko pa manehá i operá nos refineria despues di desember 2019 ta kanando bon riba skema. Durante di e último luna basta trabou a keda realisá. A finalisá e proseso pa buska un eksperto kapabel den materia pa asistí Refineria di Kòrsou (RdK) den e buskeda pa un partner stratégiko. IHS Markit a keda skohe basa riba nan konosementu i eksperensha amplio ku e materia.
IHS Markit a yega di realisؘá trabou na Kòrsou kaba den pasado. Entre tantu trabounan ya a kuminsá i tur kos ta indika ku entre yüli i ougùstùs lo ta kla pa por manda e asina yama “High quality investor’s data package”pa potenshal intersandonan.
Konforme desishon di akshonista a integrá e trabounan di e buskeda pa un partner stratégiko den Refineria di Kòrsou (RdK). E trabounan ta keda realisá pa Program Management Organisation (PMO) ku mester operá konforme e struktura i regla empresarial di Refineria di Korsou. RdK miéntras tantu ta hasiendo esfuerso pa CRU funshoná optimal pa mas tarda yuni pròksimo i ta vigilando i atendiendo ku e riesgonan asosiá ku e realidat di PDVSA.
Preparando “High quality investor’s data package”
Despues ku a skohe IHS Markit komo eksperto pa asisti Kòrsou den e buskeda di un partner stratégiko pa manehá i opera nos refineria, den un destaho transparente na kua 7 di e 15 kompanianan ku a keda aserká a entrega un oferta, a kuminsa direktamente ku e trabounan pa kompilá un asina yama “High quality investor’s data package”. Esaki ta un dokumentu ekstenso ku aparte di ta duna un bista amplio di e aspektonan tékniko i finansiero di nos refineria, mester kontené tambe p.e. e potensial di nos refineria unabes ku renob’é. Na mes momentu ta sondiá tambe e interes serka interesadonan potensial den mundu. E “High quality investor’s data package” mester ta kla pa mas tardá entre yuli i ougùstùs 2018. Tur esfuerso ta dirigí pa logra ku pa mas tardá fin di aña nos por tin e kandidatonan ku lo sigui negoshá kuné pa yega na un akuerdo definitivo.
Program Management Organization den RdK lantá
Akshonista di RdK dia 28 di Mart ultimo a disidi pa terminá trabou di e MDPT i ubiká tur tarea di buskeda di un partner stratégiko pa nos refineria despues di 2019 den RdK. Entretantu a lanta Program Management Organization (PMO) den Refineria di Kòrsou ku ta realisa e trayekto enkuestion.
PMO, komo parti di RdK, ta funshoná sigun reglanan di bon maneho di RdK. E PMO ta fisikamente den e edifisio kaminda RdK tin su ofisina afin ku ta logra mas efisiensha i redusí gastunan mas tantu ku ta posibel.
E trabounan ku mester keda realisá, esta loke MDPT tabata hasi pero tambe tareanan nobo den kuandro di buskeda pa un partner stratégiko, a keda pone den un asina yama “road map” ku tambe a keda aprobá pa akshonista. E profeshonalnan ku ta laborá den e PMO ta apunta abase di e ekspertisio i konosmentu ku tin mester di dje pa logra realisá akshonnan pone den e “road map.”
Ku atenshon pa posibel “early step in” i “emergency.”
RdK, unabes konfronta ku e realidat di PDVSA, a bin ta traha aun mas intensivo riba e senarionan di “early step in” i “emergency.” Rdk ta keda asisti den esaki tambe dor di IHS Markit. Un situashon asina por ta un eventualidat dado kaso ku PDVSA no ta den e kapasidat di manehá i opera e refineria te na fin di 2019. Ta berdat ku na e momentu aki RdK ta papiando ku kompanianan ku a mustra interes pa dado kaso e situashon presenta nan por drenta tuma maneho i operashon di nos refineria. E trayekto aki meskos ku esun pa largo durashon mester keda hasi ku tur deligensha nesesario pa Kòrsou i su refineria ta mihó sirbi.
CRU ta optimal na yuni
E planta di utilidat i stom CRU ta di vital importansha pa operashon di nos refineria. Ta un bèrdat ku e planta di CRU a bin ta konfrontá problema i ku esaki por ta tin reperkushon riba e posiblidat di Refineria Isla pa produsí. Durante di e último lunanan RdK a bin ta realisá trabounan intensivo pa optimalisá e operashon di CRU. E perspektiva ta ku pa yüni próksimo CRU lo ta operando sin difikultat atrobe. Di e forma aki Refineria Isla por operá optimal i lo por produsí atrobe lo maksimo di su kapasidat.
Riba potrèt:
Pic 1. Tim di RdK huntu ku ehekutivonan di IHS Markit;
Pic 2 i 3 Tim di RdK i ehekutivonan di IHS Markit trahando.


text:
Guiana Franses
Guiana Franses (Franses: Guyane française; ofisialmente djis Guyane) ta un teritorio Sur amerikano di Fransia, konsistiendo di un solo departamentu (Franses: département d'outre-mer, of DOM) situa na e kosta nort atlantiko di Sur Amérika. E ta grens ku dos nashon, Brazil na parti ost i suit, anto Suriname na parti west. Su 83,534 km² di superfisio tin un desidat di poblashon hopi chiki di menos ku tres habitante pa kilometro kuadrado, ku kasi mitar di su 229,000 hendenan na 2009 bibando den e area urbano di Cayenne, su kapital. Guiana franses su moneda ta e euro.
E adishon di e adjektivo "Franses" ta bini for di tepunan kolonial ora kuater di e kolonianan asina a eksisti. Nan tabata ta, di west pa ost: Guiana Britaniko (awor Guiana), Guiana Hulandes (awor Suriname), Guiana Franses, anto Guiana Portugues (awor Amapá e estado mas nort di Brazil). E prome tres awendia tambe sa wordu referi na dja kolektivamente komo e Guiananan.


text:
Waterpolo
Waterpolo ta un deporte akuatiko ku ta wòrdu hungá den tim. E partido ta konsisti di 4 kwart (òf periodo) den kua kada ekipo ta purba di skor gol dor di tira e bala den gol di e oponente i e ekipo ku mas gol na final di e partido a gana e partido. Un ekipo ta konsistí di 6 hungadó den vèlt i un kiper. Ekiponan mag tin hungadónan adishonal pa substituí e hungadónan den vèlt i un kiper pa substituí e kiper den vèlt. Normalmente waterpolo ta kedá hungá den un pisina hundu (normalmente unu di 1,8 m hundu òf 5,9 pia) i hungadónan ta rekeri kondishon i ambishon.
Waterpolo ta un deporte di kontakto. Foulnan menor ta sosodé frekuentemente i exclusion fouls (den kua e hungadó ta keda suspendé for di wega pa 20 sekònde) ta komun.
Aparatura spesial pa waterpolo ta inkluí un bala di waterpolo, kual ta drif riba awa; cap ku number i koló; i dos gol, kual sea ta drif riba awa òf ta mará na kantu.
E wega ta konsisti di landamentu (ku of sin e bala), uzando un forma spesial di miho konosí komo e eggbeater kick of "fiets", tiramentu, fangumentu i tiru riba gol. Tur esaki mester sosode uzando un solo man. Kada ekipo ta konsistí di 6 hungadó den vèlt i un kiper. Ku eksepshon di e kiper, tur hungadó ta partisipa den atake i defensa. Apresiabel ta pa kada hungadó tin tambe e abilidat di hungá den tur rol ofensivo i defensivo.
Tin bisá ku e wega a origina na Schotland den kabamentu di siglo 19 komo sifuera un estilo di "rugby den awa" Ta kredita William Wilson komo inventor di e deporte. Pues e wega a sigui krese ku formashon di e London Water Polo League i despues a sigui ekspande i krese, birando popular den varios país mundialmente, notabelmente Europa, Merka, China, Canada i Australia.


text:
Kòrsou presente na Hiper Feirao Flytour na Brazil
WILLEMSTAD- 15 di novèmber 2017 – Resientemente a tuma lugá e Hiper Feirao di Flytour na e siudat di Santos i Campinas. E feria aki a keda organisá pa e Tour Operator, Flytour di Brazil. Na aña 2015 Kòrsou a partisipá pa promé bes na e feria. Esaki ta e terser edishon di e feria na Santos i e promé na Campinas. Ámbos siudat di São Paulo a konta ku un asistensia grandi e aña aki.
Durante 2 luna promé ku e feria agentenan di biahe a risibí entrenamentu ekstenso pa por ta bon ekipá na momentu di bende Kòrsou ku e bishitante di Hiper Feirao. E feria ku a tuma lugá na Mendes Convention Center na Santos i tambe esun na Shopping Dom Pedro na Campinas a konta ku un total di 60.000 partisipante. Agentenan di biahe tabatin nan mannan yen na e stènt di Kòrsou. Un feria manera esun aki ta resultá perfekto pa posishoná Kòrsou komo un destinashon ideal pa vakashon familiar. Mas di 400 agente di biahe a bende Kòrsou su produkto turístiko durante di e feria. Pa kada pakete bendé, e agente di biahe ta risibí un insentivo despues ku e benta keda kompletá.
Na kada kompra di 500 BRL (Real Brazileiro) e bishitantenan na e feria tabata risibí un kupòn pa partisipá na un rifa ku chèns di gana un biahe pa Kòrsou. CTB ta gradisí partnernan Papagayo Beach Hotel, Santa Barbara Beach & Golf Resort, Amalia Boutique Hotel & Vacation Apartments i Fiesta Tours pa nan partisipashon. Hiper Feirao Flytour sigur tabata otro tremendo oportunidat pa ekshibí Kòrsou den merkado turístiko na Brazil.


text:
Diaranson lo ta Diaranson di Shinishi, cu ta marca tambe e comienso di e temporada di Cuaresma, pa cual Pastoor Jairo Maduro ta elabora ariba esaki.
En conexion cu Diaranson di Shinishi, cual ta e comienso di temporada saludabel di cuaresma, den presencia di Dios, humilde y caridad pa otro persona. Ya pa 5 or di mainta, ya lo tin e prome misa cu partimento di shinishi. Durante dia pastoor lo ta ariba tereno di scolnan di santa cruz, ta parti shinishi. Y anochi pa 7 or lo ta partiendo shinishi durante misa.
E Diaranson di Shinishi, ta depende di e Calendario Liturgico, cu tin aña e ta cay trempan y otro biaha e ta cay poco mas laat. Durante cuaresma lo bay tin diferente actividad den e parokianan. Na Santa Cruz, lo tin diabierna, caminda di cruz den misa 6 or y 15 den Seri Noka y diadomingo atardi tambe lo tin caminda di cruz.
Caminda di crus pa Alto Vista tin hala masha hopi hende, y diabierna santo lo sali for di difernte puntonan di diferente parokia, unda lo tin peregrinahe pa Alto Vista. Y asina diferente parokia tambe lo sali pa Alto Vista.
E orarionan lo wordo anuncia durante misa, asina ta tur hende acudi na boso parokia pa tur informacion encuanto e diferente camindanan di cruz.
No keda sin asisti na Santo Sacrificio di Misa diaranson pa asina tuma bo shinishi.


text:
Noord – Ponton
Diasabra marduga loke mester a bira un simpel stop den trafico di un auto cu a pasa den luz cora, a caba na persecusion y dos persona deteni.
Tawata diasabra marduga, pa mas 1’or, patruya di Noord ta spot un auto color geel cu a pasa den luz cora na Noord.
Procedura normal, nan a dune un StopTeken, pero e chauffeur a dicidi di cuminsa core pa polis.
Cu velocidad halto y treciendo trafico y bida di hende inocente na peliger, nan a tuma direccion zuid direccion Shaba.
Mes ora a pidi asistencia di mas patruya. Na rotonde Tanki Flip nan a sigui bay zuid, te hasta dado momento ela cera un di e patruyanan haciendo cu nan por a bay accidente.
Rotonde Ponton
Na rotonde Ponton, eynan a bira su “Dead End”.
Patruyanan a cere y bloki’e di tur manera cu e no por a sigui.
Den e maniobra eynan, ela dal un di e Toyota Pradonan.
Agentenan rapidamente a sake for di e auto y pone ariba vloer, caminda cu ela cuminsa grita cu boca grandi “Ma core duro bay paso mi tin un Cheiba den auto”.
E hoben aki cu boca grandi tawata bisa polis su derechonan, indicando cu elo a yega di haye den contacto cu husticia caba. Tambe ela bisa cu den tres dia elo ta bek ariba caya. Mientras cu e tawata den boei ariba vloer, te hasta Rey Willem Alexander a haya, door cu ela cuminsa insulte cu palabranan sushi.
E otro dosnan
Nos no sa exactamente con esaki a pasa, pero mas panort e otro dosnan a logra huy.
Mes ora otro patruynan a bay e area caminda cu nan lo a baha y ta logra haya 1.
E di dos sospechoso, lo tawata tin un arma di candela den su poder.
Ela wordo deteni mes ora y hiba pa warda di Shaba.
Pa recapitula, dos homber a keda deteni pa posesion di droga (cuanto no sa exactamente) y arma di candela.
Un pabien ta bay di nos parti pa Cuerpo Policial cu a actua lihe y kita tipo di hendenan aki for di caya pa un tempo y tambe un arma di candela menos.
5 Attachments


text:
Bo organisacion tin un trabou of actividad pendiente? Bo no tin suficiente boluntario? Bo kier drecha e area di hunga pa e muchanan? Organisa un dia extraordinario pa e clientenan di bo organisacion? Of sali keiro cu e grandinan? Tur esaki y mas ta posibel durante ARUBA DOET!
Registra bo proyecto riba e website aki prome cu 21 di December 2017! Describi en corto bo proyecto pa ARUBA DOET 2018 y indica kico e gastonan ta pa cu esaki. Via e wesbite aki mes bo por aplica pa un sosten financiero pa un suma di maximo AWG. 1.100,- pa bo proyecto.
Registra Proyecto
Bo kier sa mas?
Ta un placer pa duna bo mas informacion y contesta tur pregunta cu bo por tin. Manda nos un e-mail na info.arubadoet@gmail.com of yama na (297) 582-7666 y puntra pa e team di ARUBA DOET.
Fundacion, scol, institucion di cuido, centro di bario, grupo di scouting y club di deporte atencion! Ata bo oportunidad pa haci un trabou grandi y riba dje recluta boluntario nobo. Participa cu ARUBA DOET riba diabierna 9 y diasabra 10 di maart 2018. Drecha e speelplein di scol of e speeltuin di centro di bario, bai keiro un dia cu nos grandinan of pasa un man di verf den e cantina di e club di deporte.
Mas informacion »
Con mi por aplica pa un contribucion financiero?
Solicita pa un contribucion financiero por solamente despues cu bo a registra un trabou. Den bo cuenta di ARUBA DOET bo ta haya bou di bo trabou un boton cu ta bisa: "Contribucion financiero”.
Mas informacion »


text:
Lo bay manda un di e sospechosonan prison na Curacao
ORANJESTAD (AAN): Tin problema serio entre grupo cu a haci asalto arma na La Estrella den Certified Megamall. Esey por a constata Diabierna, ora cu miembronan di CEA a trece e grupo den sala di Corte. E grupo ta rabia cu uno di nan a bay ‘basha abao’. Awendia un persona asina ta wordo yama “snitch” of “sapo”.
Un di e sospechosonan, E.J.C.A., a worde treci ultimo y tabata sinta aleha di e grupo. Despues su abogado a bisa Hues cu E.J.C.A. a worde menaza y tres biaha caba el a purba mata curpa. Fiscal a confirma cu e situacion ta serio y cu KIA no por garantiza su seguridad.
PROBLEMA GRUPO ASALTO:
Diabierna mainta e Venezolanonan, E.J.G., H.J.B., O.T.C., E.J.C.A. y e Colombiano R.R.V. a presenta dilanti Hues. Manera DIARIO a publica den un otro articulo, e sospechoso E.J.G. no kier a bay Corte y a keda den su cel na KIA.
Despues cu Fiscal a propone pa pospone e caso pa 8 September 2017, puntonan interesante a bin dilanti di parti di abogado mr. Mohamed y mr. Heinze. Mr. Mohamed a logra convence Hues cu su cliente R.R.V. ta inocente y despues di e debate, Hues a declara R.R.V. liber.
Abogado mr. Heinze a pidi pa laga sera E.J.C.A. den un otro prison den region pasobra el a worde menaza pa e grupo y tambe cu tres biaha caba el a purba mata curpa.
No ta envolvi: Abogado mr. Mohamed a bisa Hues cu su cliente R.R.V. tabata na e cas dia 27 Januari 2017 ora cu AT (Arestatie Team) a haci entrada pa detene esnan envolvi den e asalto arma na Estrella. Segun e abogado, R.R.V. a bay cobra huur y no tin nada di haci cu e caso. No a hay’e cu arma pero si ta worde acusa di posecion di arma. Enberdad a haya un cantidad di arma poni riba un mesa pero esey no kiermen cu e tambe ta sospechoso.
E abogado a bisa Hues cu segun ley, pa ta sospechoso, mester a haya arma den cercania, e mester tabata conciente di arma. E abogado a mustra cu tin sentencia di Corte Supremo caminda ta declara sospechoso liber pasobra no por demostra cu e tabatin arma den su poder. E abogado a conclui cu no por prueba cu R.R.V. tabatin arma y tampoco complice di posecion di arma y pesey mester declar’e liber.
Preso menaza: Mr. Heinze bisa cu E.J.C.A. door di su declaracion haci na Polis, a hay’e den problema cu e otronan. El a worde menaza door di e otronan y a bay asina leu cu na KIA e ta separa.
Purba mata curpa: E abogado a sigui bisa cu tres biaha E.J.C.A. a purba mata curpa. El a worde manda Paaz pero e personal na Paaz no kier a tene eynan pasobra E.C.A. ta forma peliger pa nan. E abogado a pidi Hues pa trata su caso separa cu e otronan. Tambe el a pidi pa encarcel’e na un otro prison den reino Hulandes.
Fiscal reacciona: Fiscal a reacciona cu e ta haya cu R.R.V. tabata den posecion di arma. E ta haya cu no mester lag’e liber.
Sera preso na Curacao: Pa loke ta E.J.C.A., Fiscal a bisa cu e ta na altura di e situacion y a papia cu e director di KIA, kende a bisa cu no por garantiza 24 ora di seguridad di E.J.C.A.
Fiscal a splica cu ta buscando un lugar den prison na Curacao pa E.J.C.A. Fiscal a bisa Hues cu e no ta haya cu por sigui detene E.J.C.A. na Aruba. Mientrastanto lo mester keda cera den KIA te ora keda cla cu haya un lugar na Curacao.
Pa loke ta e peticion pa trata caso separa, Fiscal ta haya cu esey no ta pisa mas cu e proceso di Corte pa trata e caso hunto. Ta asina E.J.C.A. ta esun cu a admiti y a basha abou riba e otronan. Sinembargo Fiscal no ta kere cu mester trat’e separa pasobra e otronan durante interogacion tambe a admiti.
HUES: Pa loke ta E.J.C.A., Hues a bisa cu e ta compronde su situacion y cu lo busca un lugar na Curacao. Esey ta haci cu e interes pa trat’e e caso separa menos y su caso lo worde trata hunto cu e otronan.
SOSPECHOSO DECLARA LIBER:
Pa loke ta R.R.V., Hues ta haya cu si mira procesverbaal, ta crea impresion cu e tambe tabatin arma. E armanan tabata riba mesa. Hues a bisa cu e ta comparti opinion di abogado esta cu e hecho cu e armanan tabata riba un mesa, no kiermen cu R.R.V. ta envolvi. Hues a declara R.R.V. liber y a ordena pa lag’e den libertad.


text:
CASONAN PRO FORMA
Pa 8 or y 15, e acusado D.A.D.A. y V.E.A.G. lo presenta dilanti di hues. D.A. y G. ta wordo acusa di, conhuntamente cu otro of otronan, ladronicia cu violencia di auto y telefon di hende riba prome di januari 2018. E violencia tabata contra dos persona y a encera cu a mustra nan un arma di candela y a bisa nan: “Saca placa, sino bala ta cay”. D.A. ta wordo acusa di, conhuntamente cu un otro of otronan, tabatin un auto procedente di ladronicia den su posesion riba 3 di januari 2018. E ta wordo acusa di destruccion di un bentana di auto riba 2 di januari 2018 y e ta wordo acusa ladronicia di dos motorcycle riba 3 di januari 2018.
Pa 8 or y 15, e acusado F.D.G. lo presenta dilanti di hues. G. ta wordo acusa di ladronicia di cadena y holoshi di un persona riba 28 di december 2017. E ta wordo acusa di a menasa e mes persona aki riba 28 di december 2017, dor di staca cu cuchiu den su direccion. E ta wordo acusa di a kibra muraya di sala di e persona en cuestion riba e fecha ya menciona, di a destrui backshield di su auto riba 29 di december 2017 y di a horta su television riba 2 di januari 2018. E ta wordo acusa di a menas’e riba 4 di januari 2018, dor di bis’e: “Awor si mi ta bay mata bo. Boso ta kere cu mi no ta serio”.
Pa 8 or y 15, e acusadonan K.J.A.S., E.A.v.d.B. y A.A.A.J. lo presenta dilanti di hues. S. y J. ta wordo acusa di kiebro y ladronicia den un cas di un bicicleta di careda/un television/un of mas Blue Ray/un laptop/un boter di rom/un backpack/un verlengsnoer riba 31 di december 2017. S. y V.d.B. ta wordo acusa di kiebro y ladronicia den e mes cas aki riba 4 di januari 2018 di un airco y un caha di juice.
V.d.B. ta wordo acusa di, conhuntamente cu un otro of otronan, a forza un hende cu cuchio pa duna nan tur su placa y a obligue pa e bay ATM pa lanta placa riba 26 di december 2017. V.d.B. y J. ta wordo acusa di ladronicia cu violencia di e carchi di ATM y e telefon di e persona aki riba menciona riba 26 di december 2017. E violencia a encera cu nan a dal e varios biaha cu sla y mokete.
CASONAN DEN CORTE
Pa 8 or y 30, e acusadonan J.P.E. y P.S.F. lo presenta dilanti di hues. E. y F. ta wordo acusa di homicidio riba 13 di september 2016. E. ta wordo ademas acusa di intento di asesinato y F. di complicidad na intento di homicidio riba e mes fecha. E. ta wordo tambe acusa di ladronicia cu violencia riba e dia menciona.
Pa 10 or, e acusado A.K.T. lo presenta dilanti di hues. T. ta wordo acusa di posesion di un arma di candela riba 28 di oktober 2017.
Pa 10 or y 30, e acusado J.K.H.M. lo presenta dilanti di hues. H.M. ta wordo acusa di posesion di un arma di candela y bala riba 12 di januari 2018.
Pa 11 or , e acusado E.C.K. lo presenta dilanti di hues. K. ta wordo acusa di kiebro y ladronicia den un cas di un television riba 8 di januari 2018.
Pa 11 or y 30, e acusadonan J.C.J. y N.D.C. lo presenta dilanti di hues. J. y D.C. ta wordo acusa di intento di kiebro y ladronicia den un cas riba 4 di februari 2018.


text:
Diasabra mainta e team di Train Hard Fight Smart a sigui cu un di dos training cerca Rene Wild. Alberto Klabér tabata tin un reunion hunto cu Rene Wild. Rene Wild a corigi Alberto Klabér tocante hisamento di peso, paso e ta depende di cua deporte bo ta haci pa e wordo bon balansa. Despues di e splicacion cu Rene Wild a duna Alberto Klabér a acorda cu tur diasabra e team di Train Hard Fight Smart ta bay cerca Rene Wild pa guia profesional.
Brazil Taekwondo Stichting tin atletanan cu un tempo tabata Infantil, Cadet, Junior y awo a bira Adulto cu ta rekeri mas forsa y cuminda balansa. Rene Wild a detecta e fout y a corigi esaki pa e atletanan por sigui crece den nan desaroyo.
Sr. David Dubero Secretario y Sr. Guaicaipuro Jimenez Presidente di Aruba Taekwondo Bond a bishita e training y a keda masha contento cu Rene Wild ta bay guia e atletanan pa asina nan por ta miho prepara pa tur e eventonan Internacional nos dilanti.
Un Danki ta bay sigur na Rene Wild kende a tuma tur su tempo pa asina contribui na e team di Train Hard Fight Smart di Brazil Taekwondo Stichting.
Cornel Djaoen di Tele Aruba Canal 13 a tende di e training di e team di Train Hard Fight Smart y a pasa bishita e training pa ta testigo di e desaroyo di e team cu tin varios aña ta representa Aruba cu bon resultado y awo ta preparando pa e siguiente nivel.


text:
YouthMax Training pa studiantenan di Colegio EPI unidad Hospitalidad & Turismo
Unidad Hospitalidad & Turismo di Colegio EPI a organisa recientemente un YouthMax Training pa tur studiantenan di e promer aña escolar di e opleidingnan Hospitality Management (FS) y Culinary Arts (IE). E training aki a wordo crea originalmente door di Dr. John Maxwell y a wordo organisa den e ocasion aki como parti di e programa di orientacion pa tur e studiantenan nobo di Unidad Hospitalidad & Turismo. E facilitadornan di e YouthMax Training aki tabata sra. Federica Jones y sr. Giovanni Lew Jen Tai.
Termento, fracaso, un nivel abou di imagen-propio, y un caracter debil y negativo e.o. ta centralisa den e curason di retonan cu hobennan ta enfrenta awendia. E YouthMax Training su meta primordial ta pa yuda e hobennan den nan desaroyo y crecemento pa enfrenta e retonan den nan bida pero tambe pa realisa cu e mundo aki ta constantemente cambiando.
E YouthMax a wordo teni riba 2 dia. Riba e promer dia e studiantenan a siña con pa tuma accion positivo pa medio di un actitud positivo cual definitivamente lo por yuda stop termento pero tambe pa yuda otro victimanan hoben di termento pa por enfrenta esaki cu curashi. E siguiente parti tabata pa yuda e studiantenan compronde con pa trece cambio, crecemento y bira exitoso den diferente aspecto di nan bida door di siña di tur nan erornan.
Riba e di dos dia e hobennan a ricibi splicacion di diferente manera pa nan desaroya y mantene un imagen-propio cu ta positivo. Studiantenan a siña cu tur hende ta unico y special. Nos mester balora otro personanan di tal manera cu e hoben ta mantene su imagen-propio positivamente. Como e di cuater y ultimo parti, e Youthmax Training a culmina cu consehonan con pa desaroya un caracter firme, positivo y efectivo. E desaroyo di un persona su caracter ta un factor primordial cu ta asisti un hoben pa obtene y mantene un grado halto di exito den su bida personal y profesional. Como meta final e facilitadornan a ekipa tur e studiantenan presente cu aspectonan di liderazgo pa e studiantenan sa, por medio di nan caracter positivo, con pa mantene un impacto positivo den nan propio bida y den bida di otro hende.
Sra. Jones y Sr. Lew Jen Tai a termina e evento gradiciendo tur studiante pa nan participacion y entusiasmo y a desea tur studiante hopi exito den nan carera como studiante di Colego EPI.
This slideshow requires JavaScript.Tags: H&T


text:
CTB a laga traha plakat nobo pa Leroy Fer
WILLEMSTAD- 21 di yüli 2014: Ofisina di Turismo di Kòrsou (CTB) pa medio di esaki ta informá ku a koregí e erornan ku a keda hasí riba e plakat ku a entregá na Leroy Fer djaweps último. Den e entusiasmo pa duna rekonosementu na Leroy Fer no a nota ku tabatin eror den e teksto riba e plakat. Leroy Fer resientemente a saka kara di Kòrsou na nivel internashonal durante e weganan di futbòl pa Kopa Mundial na Brazil. CTB ta ofresé su diskulpa pa e erornan hasí. A tuma e pasonan nesesario pa asina próksimamente por hasi entrega di e plakat nobo.


text:
Sangramento di nanishi ta surgi pa motibo di un ader cu ta kibra den nanishi.
Esaki ta sosode mayoria di biaha pa motibo di cobamento den nanishi, pero e por sosode tambe den caso di verkoud (nistermento, suplamento di nanishi). Si bo ta sufri di presion halto, esaki por empeora sangramento di nanishi y ta mas dificil pa stop e. Esaki tambe ta e caso ora uza remedi pa haci e sanger mas awa.
CUIDO PROPIO:
LOKE B0 MES POR HACI
- Supla tur dos buraco di nanishi un tras di otro un biaha cu hopi forsa.
- Kinipi duro den e parti moli di e nanishi, na e punta.
- Keda sinta recht y hala rosea trankil via bo boca habri, mientras bo ta tene e nanishi cera.
- Mantene esaki pa por lo menos 10 minuut y djey lag'e los cu cuidou.
TUMA CONTACTO CU B0 DOKTER DI CAS INMEDIATAMENTE
- Si bo ta uza remedi pa haci e sanger mas awa.
- Si e sangramento no stop despues di a primi bo nanishi cera pa por lo menos 10 minuut.


text:
“No sa kico ta e berdadero meta di e medidanan aki,” ta loke Francisco Martinez di Fedecamaras (Camara di Comercio) di e pais a laga sa.
El a enfatiza cu Gobierno no ta cumpli cu e convenionan di politica salarial, cu ta duna como regla cu e Presidente mester consulta cu e representantenan legal di e Sindicatonan prome cu e decreta aumento di salario.
Franciso Martinez a bisa cu cada tres luna, Gobierno ta ripiti e tipo di medida aki cu cada biaha e negoshinan na Venezuela no por absorba. “E ta un tema hopi sensitivo, hasta pa Gobierno debi na e cantidad di empleado publico,” el a bisa.
Presidente di Fedecamaras a indica cu Venezuela a cera 2016 cu inflacion di mas halto na mundo y ta den recesion. Ademas, el a duna e noticia tristo cu hopi negoshi a cera di forma definitivo. Den e caso di industrianan, el a bisa cu den henter Venezuela, nan ta operando na 35% di nan capacidad instala.
“Tin un problema di produccion y inflacion cu ta bay hunto.” Nan por a hisa e produccion nacional pa amplia e scarcedad di producto. Y el a bisa cu Gobierno ta responsable pa e perdida di poder di compra na Venezuela.
Francisco Martinez a descarta “un proceso di dolarizacion”, ora di indica cu e solucion lo ta den e autonomia di Banco Central di Venezuela.


text:
Cu ayudo di Lotto Seleccion di landamento lo competi den e Campeonato di Consanat Sud Americano Hubenil
Oranjestad, Aruba 8 di april 2017. E dianan 14 pa 23 april proximo, un delegacion di landamento lo biaha pa Cali, Colombia,unda lo participa den e Campeonato di CONSANAT Sud Americano Hubenil. E competencia di Consanat ta conoci como un hopi fuerte unda e miho landadonan hubenil den categoria 15-17 anja di Sur America lo tey presente.Mayoria di e atletanan aki lo competi den e ODESURHubenil den luna di september na Chile.
E aña aki Aruba lo manda un total di 6 atleta cu actualmente ta nos miho atletanan di landamento. E seleccion lo biaha cu cuater atleta femenino cu taFlory Kock, Keeley Maduro, Anahi Schreuders y Elisabeth Timmer, mientras dos atletanan masculino ta Brandon Cheong y Daniel Jacobs.
Cada un di e atletanan akilo competi den nan specialisacion mientras lo tin un ekipo di relevo femenino como tambe mixto. Na banda di e atletanan lo biaha tambe dos referees di FINA Aruba cu ta Mayens Tromp y Ronald Leito. Head Coach Ismael Santiesteban lo guia e atletanan mientras e Hefe di delegacion lo ta sra. Marion Kan.
Un danki sigur na Lotto, e Loteria di Aruba pa medio di Comision di Subsidio a yuda subsidia ebiahe di e delegacion di landamento di Aruba pa e campeonato CONSANAT na Cali, Colombia.
Cumprando weganan di Lotto, e Loteria di Aruba manera Catochi, Big 4, Zodiac, Wega di Number Korsou, Lotto di Dia, Lotto 5, Mini Mega, Mega Plus y weganan di Raspa bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.
Seleccion di landamento lo competi den e Campeonato di Consanat Sud Americano Hubenil
Cu ayudo di Lotto Seleccion di landamento lo competi den e Campeonato di Consanat Sud Americano Hubenil


text:
Bou di keintura nos ta compronde un temperatura di curpa di mas cu 38,5°C, cerca mucha 38°C. Keintura riba su mes no ta un malesa. Ta un reaccion natural di curpa humano ora cu causante di malesa, manera virus y bacteria, haci nos malo. Nos mecanismo di defensa ta traha miho, si nos temperatura ta mas halto.
Pesey no ta recomendabel pa semper combati cualke keintura mesora automaticamente cu aspirin of remedi similar. E miho caminda pa midi temperatura ta den e ano. Baha e thermometer di antemano te 36˚C y tene pa 2 minuut den e ano. Di antemano pone un tiki crema na e punta di e thermometer.
CERCA MUCHA DI MAS DI 1 AÑA
E grado di e temperatura ta menos importante cu e conducta di e mucha. Si e mucha ta hunga trankil di dje y ta reacciona normalmente, anto no tin mucho problema. Ora e mucha ta sin smaak, suf of tur bruha -hasta cu keintura leve of sin keintura-, anto
e por ta gravemente malo.
• Steipi di keintura
Den caso di keintura cu ta subi rapidamente, e mucha por haya steipi di keintura. E ora ey e no ta papia, e ta haya djimbi y ta drey su wowonan.
E atake aki mayoria di biaha ta dura un par di minuut so. Djey e ta pega soño.
Si e ta na soño, su halamento di rosea ta normal. Den caso cu el a cay flauw, e halamento di rosea ta pisa y bo por tend'e esey. No laga bo yiu durante un atake nunca su so.
Durante un steipi di keintura pone e mucha drumi stabiel riba su zij of boca 'bou, cu e cabes abou y di banda, mira tambe ‘prome auxilio simpel’.
CUIDO PROPIO:
LOKE BO MES POR HACI
Bebe hopi awa. Ora bo tin keintura, bo ta perde hopi likido. Mester recupera esaki. Si bo ta sinti necesidad di keda riba cama y e camber ta friu, uza dekel. Si e camber ta calor, anto uza un solo laken. Un camber fresco y cu bon ventilacion ta preferibel.
Trankilamente bo por dal un douche diferente biaha.
CERCA MUCHA DI MAS DI 1 AÑA
Perdemento di likido door di sodamento pa motibo di keintura ta trece mas riesgo cu ne pa mucha cu pa hende grandi (mira e capitulo "Habrimento di barica/Diarea").
Pesey percura pa nan haya suficiente co'i bebe. E mucha no mester keda den cama. Bisti e mucha cu paña fini y lag'e keda den un camber cu temperatura normal. Ora e mucha ta tur nervioso/desorienta, eventual-mente bo por dun'e Paracetamol likido of, si e no por guli facilmente, pone un supositorio (zetpil).
Den caso di keintura halto, pasamento di un spons cu awa Iou riba su curpa ta duna alivio. Si e mucha soda, esey kier men cu e ta mucho diki bisti; si e ta tembla, kier men cu ta mucho friu p'e.
TUMA CONTACTO CU BO DOKTER DI CAS
- Si, despues di un par di dia cu temperatura normal, e keintura bolbe subi.
- Si e keintura no baha denter di un par di dia y bo no sa cua ta e causa di e keintura.
CERCA BABY
- Si e mucha ta bebe suficiente likido, e no tin niun otro sintoma cu keintura y esaki no baha despues di dos dia.
TUMA CONTACTO CU BO DOKTER DI CAS INMEDIATAMENTE
- Den caso di un temperatura di mas di 40˚C
- Si bo nek ta stijf of si bo ta saca. Bo nek ta stijf ora bo no por dobla bo cabes padilanti.
- Si bo ta sinti bo sin smaak of no por concentra.
- Den caso di keintura despues di a caba di bishita cualke otro pais tropical.
CERCA MUCHA DI MAS DI 1 AÑA
- Si e mucha ta tur bruha of suf, sin tene cuenta cu e temperatura di e mucha.
- Den caso di steipi di keintura.
- Si e mucha ta saca.
- Si bo ta kere cu e mucha tin dolor.
- Si e mucha ta sinti benauwd.
- Si e mucha tin sintoma di meningitis: dolor di nek of dolor ora e dobla su cabes y sacamento.
- Si e mucha, hunto cu e keintura, tambe tin habrimento di barica of ta saca of no kier bebe nada.
- Anto mester avisa dokter denter di 24 ora!!
CERCA BABY
- Ora cu e fontanel (esey ta e pleki moli riba su cabes) ta gespan (e la bira bol).
- Ora cu e baby ta keha, si bo hisa su pianan, ora bo hacie limpi.
- Ora cu e baby ta saca y/of casi no ta bebe y/of haya habrimento di barica.
- Den caso cu e haya steipi.